Ζώδια: Θα είσαι τυχερή στον έρωτα αυτόν τον μήνα; | Ladytimes\nΜηνιαίες προβλέψεις Μαρτίου για όλα τα ζώδια. Μάθε τι επιφυλλάσει αυτός ο μήνας στα αισθηματικά σου!\nΌ,τι κι αν λες ή θες, αν είσαι μόνος/η, το καλύτερο που έχεις να κάνεις είναι να περιμένεις μέχρι τις 21 Μαρτίου που η Αφροδίτη θα έρθει στα μέρη σου. Από την Πανσέληνο μάλιστα και ύστερα (στις 28), έχεις όλα τα προσόντα για να βρεθείς σε μια αγκαλιά που θα σε συντροφέψει για πολύ καιρό και θα σου προσφέρει τα πάντα. Μπορείς φυσικά και να επισημοποιήσεις μια σχέση που κρατάει καιρό, όπως ο Αντωνάκης στο «Η δε γυνή να φοβείται τον άνδρα». Όσο για το προηγούμενο διάστημα, υπάρχει τόση ασάφεια που μόνο εφήμερες, όσο και κρυφές καταστάσεις μπορεί να «σταθούν». Εμπιστοσύνη μηδέν, σχέσεις από απόσταση (δηλαδή πρακτικά ανύπαρκτες) και φαντασιώσεις συνθέτουν το ερωτικό σκηνικό, με αποκορύφωμα την περίοδο κοντά στην Νέα Σελήνη της 13ης Μαρτίου.\nΓια όσο διάστημα η Αφροδίτη θα βρίσκεται στους Ιχθύς (μέχρι τις 21 Μαρτίου), πολλά και… πλανερά μπορεί να συμβούν στις διαπροσωπικές σχέσεις σου, αν όμως είναι να βιώσεις κάτι το ευτυχές, χαλάλι τους. Μην αρχίσεις μόνο να χτίζεις παλάτια στην άμμο… Επιπλέον, στον φιλικό κύκλο σου μπορεί να ξεσπάσουν κάθε λογής ίντριγκες, ιδιαίτερα στα μέσα του μήνα, ίσως όμως να υπάρξει και μια «συνωμοσία» με καλό σκοπό, που δεν είναι άλλος από την «αποκατάσταση» μιας βασανισμένης ψυχής. Μετά τις 21 βέβαια, τα «κρυφά» αρχίζουν να παίζουν και στην δική σου ζωή, εκτός όμως από το να σε πιάσουν στα πράσα, στην Πανσέληνο της 28ης Μαρτίου παίζει να σε πιάσουν και τα… ζουμιά, εξ αιτίας μιας κατάστασης που σου άρεσε πολύ, αλλά δεν προχώρησε όπως θα ήθελες.\nΗ έλευση του Άρη στο ζώδιό σου, στις 4 Μαρτίου, είναι για σένα ό,τι πιο «καυτό» μπορεί να σου επιφυλάξει το σύμπαν, αφού πέρα από το γενικότερο τρέξιμο, τα προσωπικά σου θα μπουν στην ημερήσια διάταξη. Και βέβαια, αν είσαι ήδη σε μια σχέση, το πιθανότερο είναι να τα «τσουγκρίσεις» με το ταίρι σου, εξ αιτίας μιας ασυμμάζευτης ανεξαρτησίας από την πλευρά σου. Δεν μπορείς να καταπιέζεσαι άλλο, ό,τι κι αν σημαίνει αυτό. Αν όμως είσαι μόνος/η, τότε μάλλον θα σε πιάσει η άνοιξη για τα καλά και δεν θα βλέπεις την ώρα και την στιγμή για να ζευγαρώσεις. Περί διάρκειας βέβαια, ουδείς λόγος να γίνεται, αφού προέχει η περιπέτεια και το να ζήσεις όλα όσα σου έχει στερήσει η πανδημία. Μάλιστα από τις 21 μπαίνουν δυνατά στο κόλπο και οι φίλοι/ες, με τα «φιλικά» τους!\nΚατ’ αρχάς, περίμενε μέχρι να ξεκουμπιστεί ο Άρης από τον Ταύρο στις 4 Μαρτίου, μπας και ηρεμήσουν τα πράγματα, γιατί όλη αυτή η μουρμούρα που έχει φέρει στις τάξεις φίλων και αγαπημένων, όσο να ‘ναι, επηρεάζει κι εσένα. Παράλληλα βέβαια, η Αφροδίτη στους Ιχθύς σε βοηθά να δεις τα πράγματα όπως θα ήθελες να είναι κι όχι όπως είναι στην πραγματικότητα. Καλό αυτό για την ψυχολογία σου, κακό για τις προοπτικές σου. Έχει ο καιρός γυρίσματα όμως και στις 21 Μαρτίου η «Ωραία» περνά στον Κριό κι εσύ θα αρχίσεις να βλέπεις πιο καθαρά πια το πόσο αρέσεις. Επιπλέον, η Πανσέληνος στις 28 σου έρχεται λουκούμι αν ψάχνεις για νύφη ή γαμπρό και μην χάσεις τον χρόνο σου με «αναμνήσεις που γίνανε βόλια» και μαζοχισμούς για πρώην.\nΗ έλευση του Άρη στους Διδύμους στις 4/3 ανοίγει για σένα ένα νέο κεφάλαιο, με τις φιλικές και τις ερωτικές σχέσεις να κινούνται σε παράλληλες γραμμές, κάτι που αν είσαι μόνος/η, θα σου δώσει το έναυσμα για συναρπαστικές περιπέτειες με έντονα στοιχεία και αβέβαιη διάρκεια. Αν βέβαια είσαι ήδη σε μια σχέση, τα όσο θα αρχίσουν να συμβαίνουν μπορεί να την θίξουν και μην βιαστείς να αποκηρύξεις μετά βδελυγμίας το διπλό παιχνίδι γιατί μπορεί να σου… χρειαστεί! Και μακάρι τα μπερδέματα να αφορούν μόνο φίλες και φίλους αλλά δεν μπορεί κάποια «αδέσποτη» θα πάρει κι εσένα. Κατά τα άλλα, η Αφροδίτη στους Ιχθύς (μέχρι τις 21) θυμίζει το «φάτε μάτια ψάρια και κοιλιά περίδρομο», από την άλλη πλευρά όμως είναι δεδομένο ότι η πιο αλώβητη ευτυχία είναι η… φανταστική! Από τις 21 και μετά πάντως, αρχίζουν τα ξεπορτίσματα, ενώ στην Πανσέληνο μπορεί να σκάσει μύτη κι ένας/μια πρώην.\nΠερίμενες πώς και πώς να έρθει η Αφροδίτη απέναντί σου για να δεις κι εσύ χαρά κι έτσι είναι, αλλά υπάρχει κι αυτός ο καταραμένος αστερίσκος που χρόνια τώρα βάζει ο Ποσειδώνας στους Ιχθύς. «Φαντάσου κι ονειρέψου ό,τι θες», σου λέει «αλλά θα πρέπει να το πιστέψεις πολύ για να γίνει όπως το θες». Μιλάμε για τυφλή πίστη από αυτήν που δεν διαθέτεις, οπότε άνθρακες ο θησαυρός. Κοντά στην Νέα Σελήνη της 11ης Μαρτίου μπορεί μάλιστα να αρχίσεις να σκέφτεσαι ξανά «τι έχω κάνει και μου συμβαίνουν εμένα όλα αυτά», αλλά απάντηση δεν θα πάρεις. Σκέψου πάντως μήπως ήρθε η ώρα να δουλέψεις κι εσύ τους άλλους. Στις 21 πάντως, η Αφροδίτη περνάει στον Κριό παίρνοντας μαζί της και τις τελευταίες ελπίδες σου για κάτι «βασιλικό». Σειρά έχει το σεξ, καθαρό κι αμόλυντο.\nΠαρότι κάτι σε σπρώχνει να γίνεις ακόμη πιο κοινωνικός και να διαλαλήσεις τα προσόντα σου στα πέρατα της οικουμένης, μέχρι τις 21 Μαρτίου στα ερωτικά σου εξακολουθείς να βρίσκεσαι σε χειμερία νάρκη, εκτός κι αν σου έχει κάτσει κάποια φανταστική περιπέτεια με τον… μπάτλερ ή την μαγείρισσα που δεν έχεις. Όμως η έλευση της Αφροδίτης στον Κριό σε βγάζει από τον λήθαργο και η καρδούλα σου αρχίζει να κτυπά σε τρελούς ρυθμούς. Επιτέλους, φως και τι φως! Η Πανσέληνος στις 28 στεφανώνει την προσδοκία σου για μια μόνιμη σχέση, που θα σου επιτρέψει να παίζεις εκ του ασφαλούς με τα γύρω σου μωρά. Κι αν βέβαια είσαι ήδη σε μια σχέση, άντε να συμμαζευτείς με όλους αυτούς τους πειρασμούς που θα κυκλοφορούν γύρω σου. Ματαιοδοξία ή ναρκισσισμός σκασίλα σου, η δουλειά να γίνει κι όπως γίνει.\nΣτις 4/3, ο Άρης αλλάζει μετερίζι και από τον 7ο ηλιακό οίκο σου μεταπηδά στον 8ο, που σημαίνει ότι οι εντάσεις υποχωρούν, μαζί όμως με τις κακές φεύγουν κι οι καλές προοπτικές κι όσο περνάει από το χέρι του, ίσα-ίσα που προλαβαίνεις να ζευγαρώσεις ξανά, είτε με το τσακωμένο ταίρι σου, είτε με ένα φρέσκο. Ευτυχώς όμως ο καλός θεός, μέχρι τις 21, σου αφήνει την Αφροδίτη στους Ιχθύς για να ζήσεις την ευτυχία σου, πλαστή ξε-πλαστή, ευτυχία την λένε ακόμη. Περί εμπιστοσύνης βέβαια, ουδείς λόγος να γίνεται κι αυτό βάλε το καλά στο μυαλό σου, όσο κι αν προσπαθείς να πείσεις τον εαυτό σου για το αντίθετο. Κι αν σε πιάσει ξανά αυτή η χαζοκαχυποψία που έχεις, μάλλον ήρθε η στιγμή να διαπιστώσεις ότι πάντα υπάρχει κάποιος/α πιο πονηρός/η από σένα. Από Ιχθύ θα το βρεις, να μου το θυμάσαι…\nΣτις 4 Μαρτίου, ο Άρης περνά με πάταγο στους Διδύμους και σου γράφω «πάταγο» γιατί αυτός είναι που θα συνοδεύσει τα πεπραγμένα σου, αν είσαι ήδη σε μια σχέση. Αν όμως είσαι μόνος/η κι έρημος/η, μπαϊλντισμένος/η από τις απανωτές καραντίνες, ο Άρης είναι ο φίλος σου, που θα κάνει την καρδιά και τις αισθήσεις σου να πάλλονται από ενθουσιασμό. Σε κάθε περίπτωση όμως, μην δέσεις τίποτα, αφού η φύση του είναι να φουσκώνει και να ξεφουσκώνει ή ανάποδα να σε περνά από την πλήρη αδιαφορία στην έξαψη. Έχεις όμως και «άσσο στο μανίκι», που δεν είναι άλλος από την Αφροδίτη. Η «Ωραία» μετακομίζει στον Κριό στις 21 του μηνού κι όλα αρχίζουν να δείχνουν πιο ωραία. Με την Πανσέληνο μάλιστα στις 28 θα σου μπει για τα καλά η ιδέα μιας «αποκατάστασης». Το πότε θα σου φύγει, να δούμε…\nΜε τον Άρη να κάνει τα τελευταία του βήματα στον Ταύρο, αν είσαι μόνος/η, έχεις ακόμη δικαίωμα να ελπίζεις σε κάτι, που θα σε βγάλει από την μιζέρια του «metro boulot dodo», δηλαδή την ρουτίνα της καθημερινότητας. Η προθεσμία σου βέβαια λήγει στις 4 Μαρτίου κι ύστερα δουλειά, δουλειά, δουλειά… Αδικημένος/η από την μοίρα είσαι σε αυτήν την φάση στα ερωτικά, μόνο κάτι ψίχουλα από φιλοφρονήσεις περισσεύουν για σένα κι αυτές ψεύτικες. Έχει όμως ο καιρός γυρίσματα και η άφιξη της Αφροδίτης στον Κριό στις 21 θρέφει τις ελπίδες σου για μια καθώς πρέπει αποκατάσταση. Καλό και το σεξ άνευ διδασκάλου, αλλά εδώ έχεις να κάνεις πλέον με σοβαρές προοπτικές, που θα σε κάνουν πάτερ φαμίλια ή grande mama κατά το ιταλικό πρότυπο. Ζεις και αναπνέεις για την Πανσέληνο στις 28!\nΠάνω που έλεγες να καταλήξεις σε κάτι, έρχεται αυτός ο Άρης στους Διδύμους και σου χαλάει τα σχέδια. Από τις 4 Μαρτίου και μετά λοιπόν, αν είσαι ήδη σε μια σχέση, όλο και κάτι θα συμβεί για να σου σπάσουν τα υπό κανονικές συνθήκες ατσαλάκωτα νεύρα σου, εκτός φυσικά κι αν την σπάσεις εσύ στο ταίρι σου με τα τρελά σου. Τρίτη επιλογή είναι να γίνεις ακόλουθος του #metoo με όλα αυτά που θα τραβήξεις. Αν βέβαια είσαι μόνος/η, τότε το πράγμα αλλάζει κι έχεις μπροστά σου ενάμιση μήνα για να κάνεις το κομμάτι σου. Την Μεγάλη Εβδομάδα, ξανά νηστεία. Είναι βέβαια και η Αφροδίτη στους Ιχθύς, που σου υπόσχεται τον ουρανό με τα άστρα, αλλά δεν είσαι και χθεσινός για να το χάψεις. Μετά τις 21 εξ άλλου, περνάει στον Κριό, ασορτί με τον Άρη κι εσύ όλα τα σφάζεις, όλα τα μαχαιρώνεις…\nΜπορεί οι περισσότεροι να βρίζουν και να διαμαρτύρονται για την τόση «ψαρίλα» που κυκλοφορεί στους ουρανούς, εσύ όμως είσαι στο στοιχείο σου. Κάθε ευχή σου εκπληρώνεται και κάθε πονηριά σου εξαφανίζεται, τι καλά! Φυσικά υπάρχει ημερομηνία λήξης για όλα αυτά, αλλά μέχρι να φύγει η Αφροδίτη από το ζώδιό σου, στις 21, προλαβαίνεις να ζήσεις την ευτυχία σου, να γίνεις ο Πρίγκιπας, η Σταχτοπούτα του παραμυθιού κι η Ωραία Κοιμωμένη που ξυπνά με το φιλί του πρίγκιπά της. Παραμύθια είναι για τους άλλους που δεν πιστεύουν, όχι για σένα. Κορύφωση με την Νέα Σελήνη της 13ης Μαρτίου κι αν είσαι καλό παιδί, θα έχει και παράταση. Βέβαια η Αφροδίτη στον Κριό δεν είναι και τόσο του γούστου σου -όλο αλήθειες θέλει αυτή- και με την Πανσέληνο στις 28 μπορεί να πληγώσει την ευαίσθητη καρδιά σου.


Κόλλησε κορωνοϊό παρότι εμβολιασμένος ο Μητροπολίτης Πατρών Χρυσόστομος - Messolonghi Voice\nΤο πρωί της Κυριακής εισήχθη εκτάκτως, στο Γενικό Νοσοκομείο της Πάτρας «Άγιος Ανδρέας», με εμπύρετο σύμπτωμα που παρουσίασε, ο Μητροπολίτης Πατρών κ.κ. Χρυσόστομος. Αμέσως διενεργήθηκαν οι απαραίτητοι εργαστηριακοί έλεγχοι προκειμένου να γίνει η τελική διάγνωση και να εκτιμηθεί λεπτομερώς η κατάσταση της υγείας του.\nΩστόσο οι θεράποντες ιατροί έκριναν σκόπιμο να διενεργηθεί και μοριακό τεστ το αποτέλεσμα του οποίου εκδόθηκε αργά το βράδυ της Κυριακής και από το οποίο προέκυψε ότι ο Σεβασμιότατος έχει προσβληθεί από κορονοϊό και άμεσα εκκίνησε η διαδικασία χορήγησης της κατάλληλης φαρμακευτικής αγωγής. Σύμφωνα με επιβεβαιωμένες πληροφορίες , ο Μητροπολίτης Πατρών κ. Χρυσόστομος στo πλαίσια της άσκησης των καθηκόντων του, ήρθε σε επαφή με θετικό κρούσμα γεγονός που είχε ως αποτέλεσμα την μετάδοση του ιού.\nΣύμφωνα με τις εκτιμήσεις των ιατρών, ο Μητροπολίτης θα παραμείνει για νοσηλεία στην κλινική Covid του «Αγίου Ανδρέα» για λίγες μόνο ημέρες. Από την πρώτη στιγμή της εισαγωγής του στο Νοσοκομείο, ο Διοικητής της 6ης ΥΠΕ κ. Γιάννης Καρβέλης επικοινώνησε με τον Σεβασμιότατο, ενώ βρίσκεται σε διαρκή συνεργασία με την έμπειρη ομάδα των ιατρών που παρακολουθεί την κατάσταση της υγείας του.\nPrevious Previous post: Νέα Απάτη-Απέσπασε Από Αγρινιώτη 7.300- Ευρώ!\nNext Next post: Σύλληψη για κλοπή δίκυκλης μοτοσυκλέτας και για ναρκωτικές ουσίες


Μετά από ξενύχτι - Go Cheap And ChicGo Cheap And Chic\nWOMAN TIPS 1 Ιανουαρίου 2013\nΜε τρικς καθαρισμού, ενυδάτωσης και μακιγιάζ μπορείς να αισθανθείς καλύτερα μετά από ένα ξενύχτι.\nΤα επιθέματα με κρύο νερό ή κρύο τσάι είναι αναζωογονητικά. Βρέχουμε ένα κομμάτι βαμβάκι σε κρύο νερό ή τσάι και τοποθετούμε τα επιθέματα στα μάτια για 10′. Το τσάι περιέχει ποσότητα καφεΐνης, που βοηθά στην απομάκρυνση των κατακρατηθέντων υγρών, που συσσωρεύονται στην περιοχή του ματιού. Ιδανική λύση είναι και το αγγούρι ενώ σημαντική βοήθεια προσφέρουν τα παγάκια από χαμομήλι. Είναι πολύ πρακτικά μιας και με μία παγοκύστη μπορούμε να εξασφαλίσουμε μικρές τονωτικές ‘ενέσεις’ για τα κουρασμένα μάτια μας που θα περιμένουν στην κατάψυξη ανά πάσα στιγμή.\nΜακιγιάζ: O συνδυασμός της σωστής περιποίησης με το έξυπνο μακιγιάζ θα μας βγάλει από τη δύσκολη θέση. Αν απλώσουμε κονσίλερ σε υποκίτρινη απόχρωση στα σημεία που έκαναν την εμφάνισή τους οι μαύροι κύκλοι και συνεχίσουμε απλώνοντας ταμποναριστά ελάχιστη ποσότητα από ένα κρεμώδες φον ντε τεν, το οποίο περιέχει μικρόκοκκους λάμψης για να αντανακλά το φως που πέφτει στην περιοχή- θα κρύψουμε πολλά. Επιλέγοντας ματ ανοιχτόχρωμες σκιές για τα βλέφαρα και αποφεύγοντας τις περλέ υφές, που εντείνουν το πρόβλημα κάνουμε το βλέμμα να ‘ανοίγει’. Το τελικό άγγιγμα αφορά στις βλεφαρίδες με μία μάσκαρα που θα δώσει ένταση στο βλέμμα.\nΣτο νησί Oahu της Χαβάης, αν αντέξεις να ανέβεις 3.922 ατσάλινα σκαλοπάτια, μπορείς να φτάσεις…


Στη μάχη για την πρόκριση στους Ολυμπιακούς Καριόλου και Λάππα - Balla.com.cy\nΔημοσιεύτηκε στις 19/09/2019 - 13:06 από Balla.com.cy\nΜε στόχο το Τόκιο:\nΣτις γυναίκες η Νατάσα Λάππα θέλει με τη σειρά της να κλείσει και αυτή θέση για το Τόκιο. Θα δοθούν συνολικά εννέα προκρίσεις στις γυναίκες και στόχος της είναι φυσικά να πάρει μία από τις ολυμπιακές κάρτες που θα δοθούν στο Παγκόσμιο πρωτάθλημα της Ιταλίας.\nΈτσι και εδώ είναι σημαντικό να μπορέσει η Λάππα τώρα να εξασφαλίσει την πρόκριση της που θα δοθούν εννέα κάρτες μιας και μετά θα είναι αισθητά μειωμένες οι πιθανότητες και πολύ πιο δύσκολο. Και οι δυο αθλητές μας είναι αποφασισμένοι να τα δώσουν όλα και να κλείσουν θέση στο Τόκιο. Ο Πρόεδρος και τα Μέλη του Δ.Σ της Κυπριακής Ιστιοπλοϊκής Ομοσπονδίας εύχονται καλή επιτυχία και στους δύο αθλητές.\nΣτο συνέδριο ο ομοσπονδιακός προπονητής:\nPosted in ΣπορTagged ΑΝΔΡΕΑΣ ΚΑΡΙΟΛΟΥ, ΙΣΤΙΟΠΛΟΙΑ, ΝΑΤΑΣΑ ΛΑΠΠΑ\n« Ενθουσιασμένος ο Μάτιτς (pic)\nΟ Κουρτουά έχει δεχθεί 11 γκολ στα τέσσερα τελευταία ευρωπαϊκά ματς της Ρεάλ »\nΧειροσφαίριση: Δράση στο Πανεπιστημιακό πρωτάθλημα


Κρήτη: Έκοψαν σε ποδηλάτη πρόστιμο 700 ευρώ! – m.Φούιτ.gr\nΚρήτη: Έκοψαν σε ποδηλάτη πρόστιμο 700 ευρώ!\n2 Ιουνίου 2016 | 12:06\nΟ αστυνομικός που ήταν εκεί, εφαρμόζοντας κατά γράμμα τον Κώδικα Οδικής Κυκλοφορίας, σταματά τον ποδηλάτη για να του κόψει κλήση.\nΜόνο που ο άτυχος ποδηλάτης μόλις είδε το ποσό που ανέγραψε ο αστυνομικός στην κλήση κόντεψε να πάθει εγκεφαλικό.\nΕπτακόσια (700,00) ευρώ , τα οποία αποτελούν ένα ιδιαίτερα δυσβάστακτο ποσό, ειδικά αυτή την περίοδο και τα οποία «ενισχύουν» τα ταμεία του Δήμου.\nΌμως στην παραβίαση του κόκκινου το πρόστιμο είναι το ίδιο είτε οδηγείς φορτηγό, είτε ποδήλατο εκτός και αν ο ποδηλάτης κατεβεί απο την σέλα και περάσει περπατώντας, οπότε θεωρείται ως πεζός.\nΚαι αυτό είναι κάτι που έχει προκαλέσει πολλές συζητήσεις, κυρίως για το ότι οι επιπτώσεις από την παραβίαση του φαναριού από ένα ποδήλατο δεν έχει τις ίδιες επιπτώσεις με την ίδια παραβίαση απο ένα μηχανοκίνητο όχημα.\nΑΣΤΥΝΟΜΙΑ ΚΡΗΤΗ Ποδηλάτης\nΤεράστια καταστροφή προκάλεσαν Λαθροϋλοτόμοι σε περιοχή της Φωτεινής - Πάνω από 300 δέντρα κομμένα\nΤο νέο Δ.Σ. του Συλλόγου Εθελοντών Αιμοδοτών Καστοριάς


Ευθανασία είναι όταν η ζωή ενός ατόμου τερματίζεται λόγω ασθένειας ή πόνου, που το έχει κάνει να υποφέρει. Αυτό διαφέρει από την υποβοηθούμενη αυτοκτονία, όπου ένα άτομο βοηθά κάποιον να αυτοκτονήσει. Είναι επίσης διαφορετική από τη δολοφονία, όπου ο λόγος δεν είναι ο πόνος, αλλά η δολοφονία για τους σκοπούς του δολοφόνου. Η ευθανασία μπορεί να είναι εθελοντική, όπου το άτομο που πεθαίνει ζητά βοήθεια για να τερματίσει τη ζωή του. Όταν το άτομο δεν είναι σε θέση να γνωστοποιήσει την απόφασή του, συνήθως ονομάζεται μη εθελοντική ευθανασία. Όταν κάποιος θανατώνεται παρά τη θέλησή του, συνήθως ονομάζεται δολοφονία.\nΗ ευθανασία είναι παράνομη στις περισσότερες χώρες. Επιτρέπεται σε μικρό αριθμό χωρών, όπως οι Κάτω Χώρες, το Βέλγιο και η Βικτώρια της Αυστραλίας. Το Κοινοβούλιο της Νέας Ζηλανδίας ψήφισε με ψήφους 69 - 51 υπέρ της ψήφισης του νομοσχεδίου για την επιλογή του τέλους της ζωής. Στο Is it Time to Kill the Kiwi ο Rt Hon Simeon Brown δήλωσε ότι τα διεθνή προηγούμενα δείχνουν ότι τα καθεστώτα ευθανασίας οδηγούν στον ακούσιο θάνατο αθώων ζωών, συχνά εκείνων που είναι περιθωριοποιημένοι και ευάλωτοι. Η τελική απόφαση θα ληφθεί με δεσμευτικό δημόσιο δημοψήφισμα. Όπου επιτρέπεται υπάρχουν πολλοί κανόνες και μόνο σε περιπτώσεις όπου ο ασθενής είναι ανίατα άρρωστος. Αν και η ευθανασία δεν είναι νόμιμη στις Ηνωμένες Πολιτείες, οι γιατροί μπορούν να βοηθήσουν τους ανθρώπους να αυτοκτονήσουν. Αυτό είναι νόμιμο στην Ουάσινγκτον, το Όρεγκον και τη Μοντάνα. Η υποβοηθούμενη από γιατρό αυτοκτονία (PAD) διαφέρει από την ευθανασία- πρόκειται για το ποιος δίνει το φάρμακο για να τερματιστεί η ζωή ενός ασθενούς. Η Παγκόσμια Ομοσπονδία Εταιρειών για το Δικαίωμα στο Θάνατο λέει ότι η υποβοηθούμενη από γιατρό αυτοκτονία σημαίνει "διάθεση θανατηφόρων μέσων στον ασθενή, τα οποία θα χρησιμοποιηθούν σε χρόνο που ο ίδιος ο ασθενής θα επιλέξει". Σε αυτές τις περιπτώσεις ο ασθενής παίρνει ο ίδιος τη νόμιμη δόση του δηλητηρίου, δεν του τη δίνει ο γιατρός. Πρόκειται για ευθανασία όταν ο γιατρός έχει τον κύριο ρόλο στον τερματισμό της ζωής του ασθενούς δίνοντας το δηλητήριο.\nΧώρες στις οποίες έχει επιτραπεί ή επιτρέπεται η ευθανασία\nΗ ευθανασία μπορεί να είναι ενεργητική ή παθητική, εκούσια, μη εκούσια και ακούσια. Πολλοί άνθρωποι βλέπουν σημαντικές διαφορές και μπορούν να δεχτούν ορισμένους τύπους αλλά όχι άλλους.\nΕνεργητική και παθητική ευθανασία\nΠαθητική ευθανασία σημαίνει να αφήνεις ένα άτομο να πεθάνει. Ένα ανίατα άρρωστο άτομο επιτρέπεται να πεθάνει, ακόμη και αν η θεραπεία θα μπορούσε να το βοηθήσει να ζήσει περισσότερο. Αυτό περιλαμβάνει την αφαίρεση της υποστήριξης της ζωής, όπως ο αναπνευστήρας που χρησιμοποιείται για να κρατήσει το άτομο στη ζωή, ή τη μη χορήγηση τροφής ή νερού. Ενεργητική ευθανασία σημαίνει να κάνεις κάτι για να τερματίσεις τη ζωή ενός ατόμου. Αυτό θα μπορούσε να είναι η χορήγηση μιας ένεσης ή χαπιών που θα προκαλέσουν το θάνατό του.\nΟρισμένοι άνθρωποι θεωρούν την παθητική ευθανασία ως μια πιο αποδεκτή επιλογή, επειδή δεν πρόκειται για σκόπιμη πράξη θανάτου. Ωστόσο, άλλοι υποστηρίζουν ότι από τη στιγμή που κάποιος έχει αποφασίσει να αφήσει ένα άλλο άτομο να πεθάνει, θα πρέπει να το κάνει όσο το δυνατόν πιο γρήγορα και ανώδυνα και στη συνέχεια να ενεργήσει για να επιφέρει το θάνατό του. Αυτό είναι επίσης γνωστό ως δολοφονία από οίκτο.\nΕκούσια, μη εκούσια και ακούσια ευθανασία\nΕθελοντική ευθανασία είναι όταν κάποιος ζητά να του επιτραπεί να πεθάνει ή να σκοτωθεί. Αυτό θεωρείται συχνά ως η καλύτερη επιλογή από τους ανθρώπους που πιστεύουν στην ευθανασία, επειδή είναι σαφές ότι το άτομο θέλει να πεθάνει. Αν το άτομο δεν μπορεί να πει ότι θέλει να πεθάνει, αλλά οι άνθρωποι πιστεύουν ότι θα ζητούσε να πεθάνει αν μπορούσε, τότε πρόκειται για μη εθελοντική ευθανασία. Η μη εθελοντική ευθανασία είναι μια επιλογή για άτομα που βρίσκονται σε κώμα ή που είναι πολύ νέοι, καθώς δεν μπορούν να πουν τι θέλουν. Ακούσια ευθανασία είναι όταν κάποιος σκοτώνεται παρόλο που ζήτησε να μην πεθάνει ή όταν θα μπορούσε να ζητήσει να πεθάνει αλλά δεν το έκανε. Πολλοί άνθρωποι πιστεύουν ότι αυτό είναι δολοφονία και όχι ευθανασία.\nΑυτοί οι τύποι ευθανασίας μπορεί να είναι μικτοί. Εάν κάποιος ζητήσει να πεθάνει και ένα άλλο άτομο του κάνει μια ένεση που θα τον σκοτώσει, τότε πρόκειται για ενεργητική εκούσια ευθανασία. Κάποιος που βρίσκεται σε κώμα και διατηρείται στη ζωή με αναπνευστήρα και οι γιατροί τον κλείνουν και πεθαίνει, θα ήταν παθητική μη εκούσια ευθανασία.\nΕπιχειρήματα για την ευθανασία\nΟρισμένοι άνθρωποι πιστεύουν ότι η ευθανασία πρέπει να επιτρέπεται, ενώ κάποιοι άλλοι πιστεύουν ότι δεν πρέπει να επιτρέπεται.\nΟρισμένοι άνθρωποι πιστεύουν ότι αν επιτραπεί η ευθανασία θα συμβούν άσχημα πράγματα. Εάν επιτρέπεται σε ανθρώπους που ζητούν να πεθάνουν, τότε μπορεί να επιτραπεί σε ανθρώπους που είναι πολύ άρρωστοι αλλά δεν είναι σε θέση να ζητήσουν να πεθάνουν. Αν συμβεί αυτό, τότε ίσως να επιτραπεί για ανθρώπους που είναι πολύ άρρωστοι και δεν θα αναρρώσουν, αλλά δεν θέλουν να πεθάνουν. Αυτό ονομάζεται επιχείρημα του "ολισθηρού κατήφορου".\nΟι άνθρωποι που πιστεύουν στο επιχείρημα του ολισθηρού κατήφορου επισημαίνουν στιγμές κατά τις οποίες συνέβη αυτό. Στη Γερμανία, ο Αδόλφος Χίτλερ επέτρεψε τη θανάτωση ανάπηρων παιδιών και το ονόμασε ευθανασία. Οι άνθρωποι τώρα συμφωνούν ότι αυτό ήταν λάθος, αλλά αν επιτρεπόταν η ευθανασία θα μπορούσε να ξανασυμβεί. Θεωρούν ότι είναι πολύ μεγάλο ρίσκο να επιτραπεί η ευθανασία καθόλου.\nΆλλοι άνθρωποι λένε ότι υπάρχει μεγάλη διαφορά μεταξύ της δολοφονίας ενός πολύ άρρωστου ανθρώπου που ζητά να πεθάνει και της δολοφονίας ενός παιδιού με αναπηρία. Δεν πιστεύουν ότι η ευθανασία θα οδηγήσει σε άσχημα πράγματα. Λένε ότι οι πράξεις του Χίτλερ δεν ήταν ευθανασία.\nΟ Αμερικανικός Ιατρικός Σύλλογος (AMA) και άλλοι γιατροί πιστεύουν ότι ο ρόλος του γιατρού είναι να βοηθά, όχι να σκοτώνει ανθρώπους.  Σε μια μελέτη το 76% των γιατρών δήλωσε ότι δεν θα πραγματοποιούσε ευθανασία, ακόμη και αν ήταν νόμιμη.  Θεωρούν ότι οι ασθενείς δεν θα τους εμπιστεύονταν. Στην Ολλανδία, όπου η ευθανασία είναι νόμιμη, το 60% των ηλικιωμένων σε μια μελέτη φοβήθηκαν ότι οι γιατροί τους θα τους σκότωναν. \nΕναλλακτικές λύσεις στην ευθανασία\nΗ ανακουφιστική φροντίδα είναι όταν άνθρωποι που είναι άρρωστοι και πρόκειται να πεθάνουν λαμβάνουν ειδική φροντίδα για να αισθάνονται πιο άνετα. Μπορεί να περιλαμβάνει τη φροντίδα ξενώνα, όταν ο ασθενής στέλνεται σε ειδικό νοσοκομείο για άτομα που πεθαίνουν. Η παρηγορητική φροντίδα μπορεί να περιλαμβάνει ανακούφιση από τον πόνο και βοήθεια για τον ασθενή και την οικογένειά του να συμβιβαστούν με τον θάνατο. Σε ορισμένες περιπτώσεις, οι γιατροί θα δώσουν στον ασθενή φάρμακα που τον κάνουν να κοιμάται, ώστε να μην αισθάνεται πόνο.\nΗ παρηγορητική φροντίδα δεν είναι τέλεια, και γι' αυτό δεν θεωρείται πάντα ως αντικατάσταση της ευθανασίας. Εξακολουθεί να υπάρχει κάποιος πόνος και μπορεί να υπάρχουν άλλες παρενέργειες, όπου ο ασθενής μπορεί να εξακολουθεί να αισθάνεται πολύ άρρωστος. Η παρηγορητική φροντίδα δεν είναι διαθέσιμη για όλους τους ανθρώπους, και δεν είναι όλοι οι άνθρωποι που επιθυμούν να πεθάνουν μέσω ευθανασίας τόσο άρρωστοι που θα πεθάνουν σύντομα. Ορισμένοι άνθρωποι έχουν υγιές σώμα, αλλά υποφέρουν με άλλους τρόπους, και η παρηγορητική φροντίδα δεν θα τους βοηθήσει πάντα.\nΑρχή του διπλού αποτελέσματος\nΗ αρχή του διπλού αποτελέσματος περιγράφηκε για πρώτη φορά από τον Θωμά Ακινάτη πριν από 700 χρόνια. Λέει ότι μερικές φορές είναι εντάξει να κάνουμε κάτι κακό αν συμβεί κάτι καλό και αν η κακή κατάληξη δεν ήταν επιθυμητή. Ο Ακινάτης χρησιμοποίησε το παράδειγμα της αυτοάμυνας: μερικές φορές ένα άτομο θα σκοτώσει κάποιον που του επιτίθεται, αλλά ο φόνος δεν ήταν αυτό που το άτομο προσπαθούσε να κάνει. Το μόνο που ήθελε ήταν να προστατεύσει τον εαυτό του. Έτσι, παρόλο που το να σκοτώσεις κάποιον είναι κακό, το να θέλεις να προστατεύσεις τον εαυτό σου δεν ήταν κακό.\nΟρισμένοι λένε ότι οι γιατροί μπορεί να θεραπεύουν ένα άτομο για να μειώσουν τον πόνο του, με αποτέλεσμα το άτομο να πεθαίνει νωρίτερα. Εάν ο γιατρός δίνει τη θεραπεία με σκοπό να βοηθήσει τον ασθενή να πεθάνει, τότε πρόκειται για ευθανασία. Αν όμως ο γιατρός δίνει τη θεραπεία για να σταματήσει τον πόνο και δεν έχει πρόθεση να πεθάνει ο ασθενής, τότε μπορεί να μην πρόκειται για ευθανασία, ακόμη και αν ο γιατρός γνώριζε ότι η θεραπεία θα σκότωνε τον ασθενή.\nΑυτοκτονία είναι όταν ένα άτομο αυτοκτονεί. Μερικές φορές, όταν ένα άτομο είναι πολύ άρρωστο, χρειάζεται βοήθεια για να πεθάνει, και αυτό ονομάζεται υποβοηθούμενη αυτοκτονία. Σε ορισμένες χώρες επιτρέπεται στους ανθρώπους να βοηθήσουν, εφόσον δεν σκοτώνουν το άτομο, και μπορεί να θεωρηθεί ως μια πιο αποδεκτή επιλογή επειδή πρέπει να είναι απόφαση του ίδιου του ατόμου. Επειδή το άτομο που βοηθάει δεν σκοτώνει, δεν θεωρείται πάντα ευθανασία.\nΔικαίωμα στο θάνατο\n↑ Diaconescu, A. (2012). Ευθανασία. Contemporary Readings In Law & Social Justice, 4(2), 474-483.


Στο Μουζάκι Καρδίτσας, ένα τριήμερο εκδηλώσεων με αγωνίσματα βουνού, ανάμεσα στους πρόποδες του Ιτάμου και στις όχθες του Πάμισου σε έναν ειδικά διαμορφωμένο χώρο, που θα φιλοξενήσει αθλητές και θεατές.\nTo Blog της εκδηλωσεις και ολα τα σχετικα με την διαργανωση βρισκονται στο :http://mouzakimountainfestival.wordpress.com/\nMountain Extreme Sports ( Mountain Bike – Climbing – Mountain Running – Paragliding) Ολοι οι αγώνες είναι OPEN. Κατ. Ανδρών/Γυναικών\nΤόπος διοργάνωσης: Μουζάκι Καρδίτσας.\nΗμερομηνία Διοργάνωσης: 6 – 7 – 8 Ιουλίου 2012\nΦορέας Διοργάνωσης: ΑΘΛΗΤΙΚΟΣ ΣΥΛΛΟΓΟΣ ΜΟΥΖΑΚΙΟΥ & ΠΕΡΙΧΩΡΩΝ\n... " Γ. ΠΑΣΣΙΑΛΗΣ"\nΥπο την αιγίδα του Ν.Π.Δ.Δ. Αθλητισμός, Πολιτισμός Νεότητας του Δήμου Μουζακίου.\nΟλοι οι αγώνες ειναι OPEN. Ανδρών/Γυναικών\nΑγωνίσματα Βουνού : Mountain Bike – Climbing – Mountain Running – Paragliding.\nΑγωνίσματα Πίστας: Boulder Climbing Competition.\nΜε ελεύθερο κάμπινγκ για τους αθλητές\nΜε εκθεσιακά περίπτερα\nΜε bar ποτού και bar φαγητού\nΜε μουσική D.J αλλά και ζωντανή. ( River party)\nΜε πάρα πολλά events and happenings.\n6 -7- 8 ΙΟΥΛΙΟΥ 2012\nΔικαίωμα συμμετοχής έχουν αθλητές 18 ετών και άνω.\n• Διεύθυνση διαμονής\n• Αθλήματα που θα συμμετέχω\nTo κόστος συμμετοχής για κάθε αγώνα είναι 10 ευρώ. Οι αθλητές που θα λάβουν συμμετοχή σε 2 αγώνες το κόστος είναι 15 ευρώ.\nΟ αθλητής που θα δηλώσει συμμετοχή μετά της 25 Ιουνίου 2012 ή την ημέρα των αγώνων το κόστος συμμετοχής για κάθε αγώνα θα είναι 15 ευρώ και για συμμετοχή σε 2 αγώνες το κόστος θα είναι 20 ευρώ.\nΕΘΝΙΚΗ ΤΡΑΠΕΖΑ: 058 / 780714-70\n* θα πρέπει στην αιτιολογία της κατάθεσης να δηλώνεται οπωσδήποτε και το όνομα του καταθέτη (αθλητή).\nΔείτε περισσότεραΒασικές πληροφορίες\n.2012 Ιδρύθηκε: 2012...


Σε ρυθμούς της Νοτιοανατολικής Μεσογείου - Melwdos\nΣε ρυθμούς της Νοτιοανατολικής Μεσογείου\nΑρχική » Blog » Σε ρυθμούς της Νοτιοανατολικής Μεσογείου\nΜια αριστουργηματική παράσταση ετοιμάζει ο Βασίλης Σκουλάς για το κοινό του στο Ηρώδειο στις 26 Σεπτεμβρίου 2015 με τίτλο «Σε ρυθμούς της Νοτιοανατολικής Μεσογείου», με παραδοσιακά τραγούδια Κρήτης, Ανατολικής Μεσογείου και έργα Μίκη Θεοδωράκη. Η εντατική ενασχόληση του με το μεγάλο μουσικό κεφάλαιο Μίκης Θεοδωράκης τον φέρνει στην σκηνή του Ηρωδείου.\nΟ Πατριάρχης της Κρητικής μουσικής που με μεγάλη προσοχή και σοβαρότητα στο πέρασμα των χρόνων επιλέγει τα καλλιτεχνικά του βήματα βρήκε την καλλιτεχνική αιτία για να ανέβει στην σκηνή του Ηρωδείου και να αποζημιώσει για μια φορά ακόμα το κοινό του.\nΑς σημειώσουμε ότι τα εισιτήρια γίνονται ανάρπαστα στις μεγάλες του παραστάσεις και στο Ηρώδειο και στο Μέγαρο Μουσικής Αθηνών και αναγνωρίζεται ως μια προσωπικότητα καθολικής αποδοχής και κύρους.\nΈναν μουσικό διάλογο Κρήτης και Ανατολικής Μεσογείου θα αναπτύξει ο Βασίλης Σκουλάς με συνοδοιπόρο τον διεθνή ουτιστα και ερμηνευτή Haig Yazdjian. H κρητική Λύρα θα συναντηθεί με το ούτι της Ανατολής και θα αναδειχθούν οι μουσικές συγγένειες των δυο μουσικών τους κόσμων και τα κοινά τους στοιχεία, γιατί η Κρήτη γειτνιάζει και γεωγραφικά και μουσικά με την Ανατολή.\nΟ Haig Υazdjian (Χαικ Γιαζιτζιάν), διακρίνεται διεθνώς ως δεξιοτέχνης στο ούτι αλλά και ως ερμηνευτής, και συγκινεί με την εκφραστική αμεσότητα της φωνής του.\nΞεχώρισε γρήγορα για τον μοναδικό τρόπο με τον οποίο αναμιγνύει ετερόκλητα στοιχεία των παραδοσιακών μουσικών της ανατολικής Μεσογείου, πιστεύοντας ακλόνητα πως η παράδοση είναι μια ζωντανή, δημιουργική δύναμη και θεωρείται ένας από τους σημαντικότερους δημιουργούς που έδωσαν το στίγμα τους στην ελληνική world-jazz σκηνή.\nΈχει πλούσια δισκογραφία και έχει συνεργαστεί με πολλούς σημαντικούς Έλληνες συνθέτες και τραγουδιστές καθώς και με σολίστες διεθνούς κύρους. Μεταξύ αυτών, με τον Νίκο Ξυδάκη, τη Ελευθερία Αρβανιτάκη, τη Μαρία Φαραντούρη, τη Δήμητρα Γαλάνη, την Έλλη Πασπαλά, την Έλενη Βιτάλη, την Loreenna McKennitt, τον David Lynch, τον Dave Spilain, τον Omar Faruk Tekbilek, τον Djivan Gasparyan, τον Theodossii Spassov και τον Glen Velez.\nΣτο Ηρώδειο θα τον δούμε με τον Βασίλη Σκουλά σε μια σειρά παραδοσιακών τραγουδιών Κρήτης και δημοφιλή Αραβόφωνα που συναντώνται και στην Κρήτη, όπως Χαλεπιανός Μάνες, Μεσοπέλαγα Αρμενίζω, Φιδελέ κ.α. και θα έχουμε την ευκαιρία να ακούσουμε σε εναλλαγή ελληνικών κα αραβικών στίχων μια αριστουργηματική δουλειά που ενθουσίασε το κοινό στο Μέγαρο Μουσικής Αθηνών τον περασμένο Μάιο όπου ξεκίνησε η συνεργασία τους.\nΑπό την Κρητική Παράδοση ο Βασίλης Σκουλάς\nθα περάσει σε έργα Μίκη Θεοδωράκη\nπου ερμηνεύει με ένα μοναδικό τρόπο.\nΟ Βασίλης Σκουλάς το τελευταίο διάστημα μελετάει έργα του Μίκη Θεοδωράκη σε συνεργασία με την γνωστή πιανίστα και στενή συνεργάτιδα του συνθέτη Τατιάνα Παπαγεωργίου, η οποία θα ερμηνεύσει και κλασικά έργα του συνθέτη εμπνευσμένα από την Κρήτη, τον τόπο καταγωγής του, όπως τον «Συρτό Χανιώτικο», μεταξύ άλλων , για πιάνο και κρουστά. Έργο που γράφτηκε στην Κρήτη το 1952.\nΤο νήμα της παράστασης θα ξετυλίξει η Τατιάνα Παπαγεωργίου, που έχει επιμεληθεί καλλιτεχνικά το πρόγραμμα και μας έχει συνηθίσει σε σχεδιασμό παραγωγών κύρους και μεγάλης επιτυχίας στο Ηρώδειο για σειρά ετών.\nΟι ερμηνείες του Βασίλη Σκουλά, του σπουδαίου κρητικού ερμηνευτή, στο έργο του Μίκη Θεοδωράκη αποτελούν την συνέχεια της προσέγγισης του έργου του συνθέτη με επίκεντρο την επιρροή στο έργο του της παραδοσιακής και ειδικά της Κρητικής μουσικής, στοιχεία που εμφανίζονται πχ στα Λιανοτράγουδα της Πικρής Πατρίδας του Γιάννη Ρίτσου, μέρος των οποίων θα ερμηνεύσει ο Βασίλης Σκουλάς και σε άλλα που θα ακούσουμε.\nΗ πρώτη απόπειρα έγινε στο Μέγαρο Μουσικής Αθηνών τον περασμένο Μάιο με μεγάλη επιτυχία όπου το κοινό ανταποκρίθηκε με καθολική αποδοχή και αληθινή συγκίνηση ενώ τα εισιτήρια εξαντλήθηκαν σε χρόνο ρεκόρ.\nΜε ενδιαφέρον περιμένουμε την παράσταση στο Ηρώδειο στις 26 Σεπτεμβρίου για να ακούσουμε δωρικές ερμηνείες από τον Ανωγειανό Βασίλη Σκουλά στο πνεύμα του μεγάλου Μίκη Θεοδωράκη.\nΕρμηνείες που έχουν το πλεονέκτημα της βιωματικής προσέγγισης, λόγω εντοπιότητας, ευαίσθητης ψυχοσύνθεσης, κρητικής λεβεντιάς, με βαθύ στοχασμό και ψυχική καθαρότητα που χαρακτηρίζουν, τον τόπο, τον ερμηνευτή αλλά και τον μεγάλο συνθέτη.\nΜαζί τους ο Όμιλος Βρακοφόρων Κρήτης το ιστορικό συγκρότημα παραδοσιακών χορών που εντυπωσιάζει επί σκηνής με την βιρτουόζικη τεχνική και τον συγχρονισμένο βηματισμό αλλά και την πλούσια ιματιοθήκη και τις φορεσιές τους, θα έρθει από το Ρέθυμνο συνοδεία με τους «Ριζίτες» στιβαρούς Κρητικούς που τραγουδούν ριζίτικα τραγούδια και θα συμπληρώσουν το πάνθεο μουσικής και θεάματος για το αθηναϊκό κοινό.\nΜια αριστουργηματική παράσταση, με χρώματα, έντονους ρυθμούς, κρητικά στιβάνια και «σαρίκια» με αποκορύφωμα τους ήχους του Ζορμπά του Μίκη Θεοδωράκη θα πρωταγωνιστήσει φέτος στο Ηρώδειο.\nΑναμένεται ως η παράσταση της Χρονιάς ! Μην την χάσετε.\nΜέρος των εσόδων θα δοθεί στον Πανελλήνιο Σύλλογο Μεταμοσχευμένων Καρδιάς – Πνευμόνων ‘’Η ΣΚΥΤΑΛΗ’’.\nΤόπος: Ωδείο Ηρώδου Αττικού – Πεζόδρομος Δ. Αρεοπαγίτου, Αθήνα\nΗμερομηνία: Σάββατο 26 Σεπτεμβρίου 2015Ώρα έναρξης: 20:30\nΠροπώληση: Ticket Services – Εκδοτήριο: Πανεπιστημίου 39\nΓενική είσοδος: Άνω Διάζωμα: 16€\nΒ Ζώνη: 29€


Καρέ καρέ η διάσωση κατοίκων στην Κινέτα - Τους πήραν στην πλάτη | Athens Voice\nΚαρέ καρέ η διάσωση κατοίκων στην Κινέτα - Τους πήραν στην πλάτη\nΠλημμύρες σε Κινέτα και Αγίους Θεοδώρους: Δραματικές στιγμές για εγκλωβισμένους κατοίκους\nΔραματικές εικόνες και στους Αγίους Θεοδώρους - Σαρωτικό το πέρασμα της κακοκαιρίας «Γηρυόνης»\nΗ στιγμή που πυροσβέστες σηκώνουν στην πλάτη εγκλωβισμένους κατοίκους σε πλημμυρισμένες περιοχές στην Κινέτα και στους Αγίους Θεοδώρους.\nΔραματικές ώρες βίωσαν κατά τη διάρκεια της νύχτας οι κάτοικοι σε Κινέτα και Αγίους Θεοδώρους. Η «επόμενη ημέρα» βρήκε τους οικισμούς μέσα στην καταστροφή, καθώς η κακοκαιρία «Γηρυόνης» προκάλεσε πολλά προβλήματα. Σπίτια πλημμύρισαν, δρόμοι άνοιξαν και ορμητικοί χείμαρροι παρέσυραν αυτοκίνητα. Η Νέα Εθνική Οδός Αθηνών-Κορίνθου έκλεισε, ενώ κυκλοφοριακές ρυθμίσεις τέθηκαν σε ισχύ στην Παλαιά Εθνική σε τμήματα μεταξύ Κινέτας και Αγίων Θεοδώρων. Οι πυροσβέστες χρειάστηκε να επέμβουν σε διάφορα περιστατικά για την απομάκρυνση εγκλωβισμένων ατόμων. Σε ορισμένες περιπτώσεις, μάλιστα, κλήθηκαν να πάρουν… στην πλάτη ηλικιωμένους.\nVideo of kineta diasosi\nΣύμφωνα με την Πυροσβεστική Υπηρεσία, το Κέντρο Επιχειρήσεων δέχτηκε 64 κλήσεις για απάντληση υδάτων και απεγκλωβισμό ατόμων -οι περισσότερες στην περιοχή της Κινέτας. Ο γενικός γραμματέας Πολιτικής Προστασίας Νίκος Χαρδαλιάς δήλωσε το πρωί της Δευτέρας ότι στην Κινέτα κινδύνεψαν ζωές.\nΟι εικόνες που αντίκρισαν οι κάτοικοι στην Κινέτα με το πρώτο φως της ημέρας...\nΚινέτα: Αυτοκίνητα παρασύρθηκαν από ορμητικούς χειμάρρους\nΚακοκαιρία «Γηρυόνης»: Γέμισαν φερτά υλικά κεντρικοί δρόμοι στην Κινέτα\nΟι καταστροφές στην Κινέτα\nVideo of Οι καταστροφές στην Κινέτα


ΚΑΣΣΙΩΠΗ ONLINE: ΜΕΓΑΛΗ ΔΗΜΟΣΚΟΠΗΣΗ ΓΙΑ ΛΟΓΑΡΙΑΣΜΟ ΓΕΙΤΟΝΙΚΗΣ ΧΩΡΑΣ: ΜΑΧΗ ΣΥΡΙΖΑ ΚΑΙ ΧΡΥΣΗΣ ΑΥΓΗΣ ΓΙΑ ΤΗΝ ΠΡΩΤΙΑ – ΣΕ ΕΠΙΠΕΔΑ ΠΑΣΟΚ 2012 Η ΝΔ – ΕΞΑΦΑΝΙΖΕΤΑΙ ΤΟ ΠΑΣΟΚ!\nΜΕΓΑΛΗ ΔΗΜΟΣΚΟΠΗΣΗ ΓΙΑ ΛΟΓΑΡΙΑΣΜΟ ΓΕΙΤΟΝΙΚΗΣ ΧΩΡΑΣ: ΜΑΧΗ ΣΥΡΙΖΑ ΚΑΙ ΧΡΥΣΗΣ ΑΥΓΗΣ ΓΙΑ ΤΗΝ ΠΡΩΤΙΑ – ΣΕ ΕΠΙΠΕΔΑ ΠΑΣΟΚ 2012 Η ΝΔ – ΕΞΑΦΑΝΙΖΕΤΑΙ ΤΟ ΠΑΣΟΚ!\nΔημοσκοπήσεις για τις ευρωεκλογές στην Ελλάδα δεν παραγγέλνουν μόνο τα κόμματα, οι μεγάλες δυνάμεις, οι τράπεζες κ.λπ. Παραγγέλνουν και οι γείτονές μας, για να δουν με ποιον θα έχουν να κάνουν στο άμεσο μέλλον και να προσαρμόσουν αναλόγως την στρατηγική τους.\nΠληροφορηθήκαμε, λοιπόν, τα αποτελέσματα μεγάλης πανελλαδικής δημοσκόπησης (σε δείγμα 2.000 ατόμων) που έγινε για λογαριασμό πρεσβείας γειτονικής μας χώρας και παραδόθηκε στους «πελάτες» την Τετάρτη.\nΦυσικά, τα αποτελέσματα που προέκυψαν δεν έχουν καμία σχέση με τις δημοσκοπήσεις-πατσαβούρες που δημοσιεύονται στα ΜΜΕ των ολιγαρχών, με σκοπό τη χειραγώγηση της κοινής γνώμης. Ιδού τα αποτελέσματα (τα οποία τους προκάλεσαν… ισχυρό σοκ), στα οποία έχει γίνει αναγωγή επί των εγκύρων:\nΕλιά (ΠΑΣΟΚ) 3%\nΛοιπά Κόμματα 7,5%\nΌπως πληροφορούμεθα, παρόμοια αποτελέσματα έλαβε την προηγούμενη Δευτέρα (από την ίδια εταιρεία) και η πιάτσα Συγγρού και μετά την ανάγνωσή τους ακολούθησε μεγάλη παραγγελία… ηρεμιστικών για τη μεγάλη νύχτα της 25ης Μαΐου…\nΥπομονή, 19 και σήμερα μείνανε!\nΑναρτήθηκε από ΚΑΣΣΩΠΙ ONLINE στις 5/05/2014 02:14:00 μ.μ.


Συναντήσεις, στοχεύοντας στην επιστροφή των Γλυπτών του Παρθενώνα - Δημοκρατική της Ρόδου\n11 Οκτωβρίου 2015 8:40 μμ | Δήμητρα-Μαρίλια Φούρλα\nΔιακόσια χρόνια συμπληρώνονται το 2016 από τότε που το βρετανικό Κοινοβούλιο ψήφισε την εκχώρηση των Γλυπτών του Παρθενώνα προς το Βρετανικό Μουσείο. Τόσο το Υπουργείο Πολιτισμού, όσο και οι επιτροπές διεκδίκησης των Γλυπτών του Παρθενώνα σε όλο τον κόσμο πρόκειται να αξιοποιήσουν αυτή την επέτειο.\nΠροσφάτως ο καθηγητής Ράινχαρντ Στούπεριχ, πρόεδρος της Γερμανικής Επιτροπής για την διεκδίκηση των Γλυπτών του Παρθενώνα εξέφρασε την πρόθεση του Εθνικού Αρχαιολογικού Μουσείου της Χαϊδελβέργης να επιστρέψει στη χώρα μας θραύσματα από το Ερεχθείο της Ακρόπολης. Η ανακοίνωση έγινε στο πλαίσιο συνάντησης του Υπουργού κ. Αριστείδη Μπαλτά με τον κ. Στούπεριχ την Πέμπτη 8 Οκτωβρίου, στο Υπουργείο Πολιτισμού.\nΣτη ίδια συνάντηση συμμετείχαν ο Πρόεδρος του Διεθνούς Συνδέσμου για την Επανένωση των Γλυπτών του Παρθενώνα κ. Ντέιβιντ Χιλ και ο πρώην βουλευτής κ. Αντριου Τζορτζ.\nΟι αποτρόπαιες καταστροφές του Ναού του Βάαλ στην Παλμύρα καθιστούν τη διεκδίκηση αυτή ακόμα πιο επίκαιρη, γεγονός που ο υπουργός επεσήμανε σχεδόν αμέσως μετά την ανάληψη των νέων του καθηκόντων, σε εκδήλωση στο πλαίσιο της 70ης Συνόδου της Γενικής Συνέλευσης του ΟΗΕ στη Νέα Υόρκη.


Τώρα που τα γυμναστήρια έχουν πάρει φωτιά - AllYou.gr\n| Ιουλ 12, 2018\nΤα μικρόβια που κρύβονται παντού, αυτή η μάστιγα. Είναι να μην αρχίσεις να το ψάχνεις. Υπάρχουν όμως ορισμένα μέρη όπου τα μικρόβια λατρεύουν να συχνάζουν, όπως το γυμναστήριό σου.\nΔεν υπονοώ ότι ο χώρος στον οποίο γυμνάζεσαι δεν είναι καθαρός, ούτε ότι εσύ δεν τηρείς τους κανόνες υγιεινής. Τι γίνεται όμως με τους υπόλοιπους αθλούμενους;\nΔες ποια είναι τα 6 σημεία όπου συγκεντρώνονται μικρόβια και τι πρέπει να κάνεις για να προστατέψεις την υγεία σου:\n1. Στρώματα: Αν έχεις το δικό σου και το καθαρίζεις τακτικά, είσαι οκ. Αν όμως χρησιμοποιείς κάποιο από αυτά του γυμναστηρίου, φρόντισε να μην το διπλώνεις απευθείας μετά το μάθημα ώστε να αερίζεται, και σύστησέ το και στους άλλους.\n2. Αποδυτήρια: Φόρα πάντα σαγιονάρες και μην πατάς ξυπόλητη. Μετά το ντους, βάζε τις σαγιονάρες σου σε μια σακούλα πριν μπουν στον σάκο. Στο σπίτι, άφηνέ τις να στεγνώνουν.\n3. Πετσέτα: Όσο μυρωδάτη κι αν την έχεις πάρει από το σπίτι, σίγουρα θα έχει ακουμπήσει παντού και πλέον δεν θα είναι τόσο καθαρή όσο νομίζεις. Άλλαζέ την τακτικά.\n4. Μπουκαλάκι νερού: Προτίμησε αυτά με καπάκι που βιδώνει και μπορείς να το ανοίγεις εύκολα με το στόμα γιατί αν χρησιμοποιείς κάποιο πολλαπλών χρήσεων και πιάνεις το πώμα με τα χέρια αυτομάτως το γεμίζεις μικρόβια.\n5. Βάρη και χειρολαβές: Μην ακουμπάς το πρόσωπό σου σε αυτά τα σημεία και πλένε τα χέρια σου αφότου τα έχεις χρησιμοποιήσει.\n6. Σάκος: Λερωμένα, ιδρωμένα ρούχα και παπούτσια καλό είναι να μπαίνουν σε χωριστές σακούλες μέσα στον σάκο. Μόλις φτάνεις σπίτι, τα βγάζεις, τα αερίζεις και τα βάζεις στο πλυντήριο. Φυσικά δεν ξεχνάς να πλένεις πού και πού και τον ίδιο τον σάκο του γυμναστηρίου.


Μαρία Φιλίππου: Η συγκινητική ανάρτηση για το θάνατο του Τάσου Πεζιρκιανίδη | fthis.gr\nΜαρία Φιλίππου: Η συγκινητική ανάρτηση για το θάνατο του Τάσου Πεζιρκιανίδη\nΤρίτη 07 Μαΐου 2019, 11:30\n- Τελευταία ενημέρωση: 07/05/2019, 11:30\nΣαν κεραυνός εν αιθρία έπεσε την Κυριακή η είδηση πως ο Τάσος Πεζιρκιανίδης έφυγε από την ζωή, νικημένος από τον καρκίνο.\nΟ γνωστός ηθοποιός υπηρέτησε για πολλά χρόνια με συνέπεια το θέατρο, την τηλεόραση και τον κινηματογράφο, ενώ ήταν στέλεχος του Κρατικού Θεάτρου Βορείου Ελλάδος. Στην τηλεόραση, ο κόσμος τον είχε αγαπήσει κυρίως μέσα από το σίριαλ του Mega «Εμείς και Εμείς», όπου υποδυόταν τον Χάμπο, τον αδερφό της Παρθένας (Ελένη Γερασιμίδου).\nΗ Μαρία Φιλίππου που είχε συμπρωταγωνιστήσει με τον Τάσο Πεζιρκιανίδη στην θρυλική σειρά του Mega, θέλησε να αποχαιρετήσει δημόσια τον συνάδελφό της, με ανάρτηση στο Instagram.\n«Καλός άνθρωπος ήταν ο Τάσος Πεζιρκιανίδης. Απλός, εργάτης της τέχνης του και σπουδαίος ηθοποιός. Αυθεντικός , χείμαρρος , με έγνοια για το συνάδελφο. ΚΑΛΟΤΑΞΙΔΟΣ!», έγραψε χαρακτηριστικά στην λεζάντα.\nΔείτε παρακάτω την σχετική ανάρτηση από το Instagram της Μαρίας Φιλίππου:\nΜΑΡΙΑ ΦΙΛΙΠΠΟΥ ΤΑΣΟΣ ΠΕΖΙΡΚΙΑΝΙΔΗΣ\nΜΑΡΙΑ ΦΙΛΙΠΠΟΥ ΤΑΣΟΣ ΠΕΖΙΡΚΙΑΝΙΔΗΣ ΕΜΕΙΣ ΚΑΙ ΕΜΕΙΣ


by Jimmy Taylor 9 Απριλίου, 2021, 10:39 μμ\nΗ οργάνωση ενός γκαράζ είναι πολύ δύσκολη ειδικά αν έχετε πολλά πράγματα που πρέπει να αποθηκευτούν. Εάν σκοπεύετε να οργανώσετε το γκαράζ σας, μπορεί να βρείτε τις παρακάτω ιδέες αρκετά χρήσιμες. Πώς να Οργανώσετε το Σπίτι σας με Μαγνήτες\nΑποθήκευση πάνω από το κεφάλι\nΌταν αποθηκεύετε πράγματα πάνω από το κεφάλι σας θα έχετε περισσότερο ελεύθερο χώρο στο δάπεδο για άλλα πράγματα ή θα κάνετε το γκαράζ σας πιο ευρύχωρο. Αποθηκεύσετε πράγματα που δεν χρειάζεστε τόσο συχνά ώστε να μην χρειάζεστε συχνά σκάλα για να τα πάρετε.\nΑποθήκευση σε τσέπες\nΚρεμάστρα για στέγνωμα πινέλων\nΤο να έχετε ξεχωριστούς κάδους για διαφορετικά πράγματα είναι καλή ιδέα. Προσθέστε ετικέτες ώστε να βρίσκετε εύκολα αυτό που θέλετε και να καθαρίζετε πιο γρήγορα από ό, τι συνήθως.\nΚάθετη αποθήκευση ποδηλάτων\nΝαι, τα ποδήλατα τείνουν να καταλαμβάνουν πολύ χώρο στο γκαράζ, επομένως σας προτείνουμε να τα αποθηκεύσετε κάθετα και θα δείτε τη διαφορά. Έξυπνες Χρήσεις Μεταλλικών Κουβάδων στο Σπίτι\nΡάφια για τα δοχεια\nΕάν έχετε ήδη πολλά δοχεία για να αποθηκεύσετε πράγματα στο γκαράζ, προτείνουμε να τοποθετήσετε ράφια για να τα κρατάτε όλα τακτοποιημένα και προσιτά.\nΧρησιμοποιήστε τους τοίχους στο γκαράζ για αποθήκευση και θα εκπλαγείτε με τον επιπλέον αποθηκευτικό χώρο που θα έχετε.\nΑποθήκευση εργαλείων γκαζόν\nΔοχεία, καλάθια και άγκιστρα\nΕγκαταστήστε δοχεία, καλάθια και άγκιστρα για να αποθηκεύσετε διαφορετικά πράγματα πιο εύκολα.\nΑποθήκευση με παλέτα\nΤοποθετήστε μια παλέτα στον τοίχο και χρησιμοποιήστε την για να οργανώσετε όλα τα εργαλεία που χρησιμοποιείτε καθημερινά, έτσι ώστε να είναι προσιτά.\nΔείτε επίσης 15 Έξυπνες DIY Ιδέες Στεγάστρου Αυτοκίνητου\nιδέες οργάνωσης γκαράζοργανωσηοργάνωση γκαράζ\nPrevious article Τι θα Συμβεί στο Σώμα σας αν Ασκήστε πριν τον Ύπνο\nNext article Ο Απόλυτος Οδηγός για Τοίχο Γκαλερί και 52 Ιδέες\n18 Ιδέες Οργάνωσης Σπιτιού με Αυτοκόλλητους Γάντζους – Οικονομική λύση για το σπίτι\nby Jimmy Taylor 18 Απριλίου, 2022, 12:33 μμ\n25 Ιδέες Αποθήκευσης Σοφίτας\nby Jimmy Taylor 14 Μαρτίου, 2022, 7:18 μμ\nΤι θα Συμβεί στο Σώμα σας αν Ασκήστε πριν τον Ύπνο


Παρέμβαση: Φρούριο η Αθήνα εν όψει «καυτού» τριημέρου\nΕπί ποδός χιλιάδες αστυνομικοί εν όψει συγκεντρώσεων και πορειών (Φωτογραφία: Eurokinissi )\n«Καυτό» τριήμερο ξεκινά την Παρασκευή στην Αθήνα με την επίσημη επίσκεψη του τούρκου πρωθυπουργού Αχμέτ Νταβούτογλου. Συνεχίζεται το Σάββατο με τις συγκεντρώσεις-πορείες για τον Αλέξη Γρηγορόπουλο και κορυφώνεται την Κυριακή, ημέρα ψήφισης του προϋπολογισμού, με τις συγκεντρώσεις σε Σύνταγμα και Ομόνοια.\nΑπό το μεσημέρι της Παρασκευής θα κλείσουν και σταθμοί του Μετρό.\nΕν τω μεταξύ σε ένδειξη αλληλεγγύης στον Νίκο Ρωμανό έχει προγραμματιστεί συγκέντρωση στις 17:00 της Παρασκευής έξω από το Γενικό Κρατικό Νοσοκομείο «Γ.Γεννηματάς».\nΤο μεσημέρι (12:00) του Σαββάτου έχουν προγραμματιστεί στο κέντρο της Αθήνας συγκεντρώσεις για την επέτειο του θανάτου του Αλέξη Γρηγορόπουλουστον απόηχο των εξελίξεων για την υπόθεση του στενού φίλου του Ν. Ρωμανού.\nΑναμένεται να πραγματοποιηθούν συγκεντρώσεις και το απόγευμα της ίδιας ημέρας.\nΚλείνουν δρόμοι και σταθμοί του Μετρό για την επίσκεψη\nΦρούριο η Αθήνα εν όψει Νταβούτογλου και επετείου Γρηγορόπουλου\nΣυλλαλητήρια από τα συνδικάτα κατά τρόικας και προϋπολογισμού


Στοίχημα Σάββατο 26 Οκτωβρίου ~ betonia-stoiximatos\nΕπιλογή ημέρας είναι η νίκη της Toulouse στην έδρα της επί της Rennes. Οι γηπεδούχοι δείχνουν συμπαγείς, σοβαροί και αποτελεσματικοί ως τώρα. Παίζουν προσεκτικά και με μεγάλη συγκέντρωση και με αυτόν τον τρόπο καταφέρνουν να παίρνουν βαθμούς! Από την άλλη η ομάδα της Βρετάνης ακόμη ψάχνεται και ο προπονητή της δήλωσε ότι ακόμη είμαστε για το κάτω μισό του βαθμολογικού πίνακα. Εμπιστευόμαστε την σοβαρότητα της Toulouse.\nLigue 1 Toulouse - Rennes 1 2.00 0-5\nΠροχωράμε στην δυάδα μας! Πρώτο παιχνίδι το Elche vs Granada! Οι γηπεδούχοι δείχνουν να έχουν πάρει τα πάνω τους τις τελευταίες αγωνιστικές και πάνε από επιτυχία σε επιτυχία. Στην Γρανάδα υπάρχει γκρίνια και το κλίμα είναι βαρύ κατά του προπονητή. Θα πάμε με το μομέντουμ των γηπεδούχων.\nΔεύτερο παιχνίδι είναι το Vallenciennes vs Evian! Στους γηπεδούχους έχει αλλάξει η αρνητική ψυχολογία με την πρόσληψη του Jacobs! Στην απόφασή μας λάβαμε υπόψη την κατάσταση της Evian. Το κλίμα είναι βαρύ για τον προπονητή και η απουσία του Berigaud του βασικού επιθετικού που είναι κυριολεκτικά όλη η επίθεση της ομάδας μειώνει πολύ την δύναμή της στην επίθεση.\nPrimera Division Elche - Granada 1 1.90 0-1\nLigue1 Valenciennes - Evian 1 2.00 0-1\nΔυάδα Σύνολο Απόδοσης - 3.80 Lose\nΤέλος η τριάδα! Πρώτο παιχνίδι είναι το Bastia vs Nice! Οι γηπεδούχοι είναι άλλη ομάδα στην Κορσική ενώ οι φιλοξενούμενοι δυσκολεύονται αρκετά στα εκτός έδρας παιχνίδια τους! Εμείς εμπιστευόμαστε τους Κορσικανούς που έχουν τα φόντα να πάρουν μια ακόμη νίκη στην έδρα τους\nΔεύτερο παιχνίδι το Hannover vs Hoffenheim! Οι γηπεδούχοι έχουν εκπληκτικά ποσοστά στην έδρα τους και δεν αποτελούν εύκολο αντίπαλο για κανέναν! Ειδικά απέναντι στην Hoffenheim που εντάξει δεν είναι και κάτι σπουδαίο μπορούν να πάρουν τους τρεις βαθμούς της νίκης.\nΤρίτο παιχνίδι το Sampdoria vs Atalanta! δεν αναγνωρίζουμε τον φαβοριτισμό των γηπεδούχων που δεν έχουν δείξει τίποτα ως τώρα στο πρωτάθλημα. Πολύ κακή ομάδα! Αντίθετα οι φιλοξενούμενοι είναι ένα επίπεδο πιο πάνω και έχουν δείξει ότι ομάδες τέτοιου επιπέδου μπορούν να τους κλέψουν τους βαθμούς.\nLigue1 Bastia - Nice 1 2.37 1-0\nBundesliga Hannover - Hoffenheim 1 2.30 1-4\nSerie A Sampdoria - Atalanta 2 3.20 1-0\nΤριάδα Σύνολο Απόδοσης - 17.44 Lose\nΓια απορίες και ερωτήσεις μην διστάσετε να μας ενοχλήσετε!!!


Σεντόνια Archives – Spitistalefka\nSpitistalefka > Προϊόντα > Παιδικά Εφηβικά > Σεντόνια\nΕμφανίζονται 1-12 από τα 140 προιόντα\n2900 ΣΕΤ ΣΕΝΤΟΝΙΑ JUNIOR G.P.C.\nΠαιδικά Εφηβικά, Σεντόνια\n2901 ΣΕΤ ΣΕΝΤΟΝΙΑ JUNIOR G.P.C.\n2902 ΣΕΤ ΣΕΝΤΟΝΙΑ JUNIOR G.P.C.\n2903 ΣΕΤ ΣΕΝΤΟΝΙΑ JUNIOR G.P.C.\n4653 ΣΕΤ ΣΕΝΤΟΝΙΑ ΜΟΝΑ KID-Das kids\n4654 ΣΕΤ ΣΕΝΤΟΝΙΑ ΜΟΝΑ KID-Das kids\n4655 ΣΕΤ ΣΕΝΤΟΝΙΑ ΜΟΝΑ KID-Das kids\n4656 ΣΕΤ ΣΕΝΤΟΝΙΑ ΜΟΝΑ KID-Das kids\n4657 ΣΕΤ ΣΕΝΤΟΝΙΑ ΜΟΝΑ KID-Das kids\n4658 ΣΕΤ ΣΕΝΤΟΝΙΑ ΜΟΝΑ KID-Das kids\n5001 Σετ Σεντονια Μονα Shimmer & Shine Das Home 160×260 ΦΟΥΞΙΑ-ΜΩΒ\n5001 ΣΕΤ ΣΕΝΤΟΝΙΑ ΜΟΝΑ Shimmer & Shine-Das kids\nΕπέλεξε ΚατασκευαστήςDAS BABYDas Cartoon kidsDas HomeDas kidsDISNEYDown TownG.P.C.G.P.C. juniorNEF NEFPalamaikiRythmosVIOPROS\nΕπέλεξε ΚατωσέντονοΜε ΛάστιχοΧωρίς Λάστιχο


Η εξομολόγηση του Κ. Χριστοφόρου για τον πατέρα του: «Είχε πολύ βίαιη συμπεριφορά... τον συγχώρησα, αλλά δεν ξέχασα» (video) - Kliktv.gr\nΗ εξομολόγηση του Κ. Χριστοφόρου για τον πατέρα του: «Είχε πολύ βίαιη συμπεριφορά… τον συγχώρησα, αλλά δεν ξέχασα» (video)\n26 Μαΐου 2021 052\nΟ Κωνσταντίνος Χριστοφόρου είχε μιλήσει και πριν τρία χρόνια για τα δύσκολα παιδικά του χρόνια και την κακή σχέση που είχε με τον πατέρα του… Την Τετάρτη, ο γνωστός τραγουδιστής φιλοξενήθηκε στο Πρωινό, όπου προς το τέλος της συνέντευξης εξομολογήθηκε στη Φαίη Σκορδά και τον Γιώργο Λιάγκα:\n«Ο πατέρας μου πέθανε το 2010. Οι σχέσεις μας δεν αποκαταστάθηκαν ποτέ. Η επαφή μας κόπηκε με δική μου πρωτοβουλία… Είχαμε περάσει πολύ άσχημα. Είχε πολύ βίαιη συμπεριφορά. Μετάνιωσε, τον συγχώρησα, αλλά δεν ξέχασα… Προτίμησα να κρατήσω τα καλά πράγματα, ήταν λίγα…\nΔεν θα ήθελα να γίνω πατέρας και πολύ πιθανό να οφείλεται στη σχέση που είχα μαζί του. Δεν μπορώ να διανοηθώ ότι θα συμπεριφερθώ έστω και 1%, όπως μου φέρθηκε σε εμένα…\nΤον κατανοώ μετά από χρόνια, πρέπει να συγχωρούμε και να καταλαβαίνουμε… Αν θέλει να κάνει τη ζωή του κάποιος, να την κάνει χωρίς, όμως, να πάρει στον λαιμό του αθώες ψυχές. Τα παιδιά είναι ό,τι πιο πολύτιμο υπάρχει σ’ αυτόν τον πλανήτη…\nΟ κακός σύζυγος δεν είναι καλός πατέρας, ποτέ! Ποτέ! Ο δολοφόνος αν σκοτώσει κάποιον δεν σημαίνει ότι δεν είναι δολοφόνος για τους υπόλοιπους. Είμαι κάθετος σ’ αυτό το πράγμα. Χάνω τα λόγια μου, σαστίζω…».\nΤο Διαβάσαμε Η εξομολόγηση του Κ. Χριστοφόρου για τον πατέρα του: «Είχε πολύ βίαιη συμπεριφορά… τον συγχώρησα, αλλά δεν ξέχασα» (video)\nΑκόμη 64 νέα οχήματα ειδικής χρήσης προστέθηκαν στον στόλο της ΕΛ.ΑΣ. (photos)\nΟλοκλήρωση εξαγοράς της ελληνικής Moosend από την Sitecore


Κριτική για ΟΡΙΖΟΝΤΕΣ ΛΥΚΑΒΗΤΤΟΥ από Τρώγων, Αυγ 2016 | ask4food\nΕίμαστε στα χρόνια του Τρωικού πολέμου. Η Αθηνά θέλει όπλα να πολεμήσει με το μέρος των Ελλήνων αλλά δεν γουστάρει να πάει στον πατέρα της το Δία, ο οποίος το έπαιζε ουδέτερος. Πάει λοιπόν στον σιδερά των θεών, τον Ήφαιστο. «Το και το» του λέει αλλά αυτός ήθελε ανταλλάγματα από την παρθένα Αθηνά. Της ρίχνεται λοιπόν να την κουτουπώσει, αντιστεκόμενη αυτή, του φεύγουν τα σκάγια στο μπούτι της. Αηδιασμένη η παρθένος τα σκούπισε με μια τούφα μαλλί και τα πέταξε χάμω. Στην Γη, η οποία γόνιμη όπως ήταν γέννησε τον Ερεχθέα. Έριον είναι το μαλλί και χθων η γη. Εξού και το όνομά του.\nΤο μωρό το πήρε η Αθηνά και το έβαλε μαζί με δυο φίδια να το φυλάνε σε ένα κουτί και το έδωσε στις κόρες του Κέκροπα, τον τότε βασιλιά της Αθήνας, με την ορμήνια να μην το ανοίξουν. Αυτές όμως το άνοιξαν και μόλις το είδαν το μωρό με δυο φίδια τρόμαξαν τόσο πολύ, τις κατέλαβε μανία, που έπεσαν από την Ακρόπολη.\nΗ Αθηνά μετέφερε εκείνη την περίοδο οικοδομικό υλικό, ένα βράχο, για να χτίσει την Ακρόπολη της Αθήνας. Ένα κοράκι της έφερε το νέο για τον θάνατο των τριών κοριτσιών. Της Αγλαύρου, της Έρσης και της Πανδρόσου. Σάστισε η Αθηνά και της έπεσε ο βράχος που πήγαινε την Ακρόπολη από τα χέρια. Από τότε τα κοράκια είναι μαύρα (ενώ μέχρι τότε ήταν εμπριμέ;;). Αυτός ο βράχος είναι ο Λυκαβηττός. Κυριολεκτικά σημαίνει «αυτός που φέρνει το φως» καθώς είναι ανατολικά της αρχαίας πόλης και κάθε πρωί οι παλιοί κάτοικοι της Αθήνας βλέπαν το φως να έρχεται πάνω από αυτόν τον βράχο. Μετά ήρθε η αντιπαροχή και πάει η θέα. Από αυτόν πήγαζε ο Ηριδανός. Παραπόταμος του Ιλισού (τον έθαψε περήφανα ο Μεταξάς και τον απόθαψε ο εθνάρχης). Ο Ηριδανός ήταν εγκιβωτισμένος σε μεγάλο του μήκος από την αρχαιότητα καθώς περνούσε μέσα από την πόλη και δημιουργούσε πλημμύρες. Σήμερα είναι ορατός μόνο στο αρχαίο νεκροταφείο του Κεραμεικού. Και ολίγον τι στο Μοναστηράκι φαίνεται ο αρχαίος αγωγός εντός του οποίου ρέει.\nΕιρήσθω εν παρόδω τον Ερεχθέα η Αθηνά τον έβαλε οικότροφο σε βρεφονηπιακό σταθμό, το Ερεχθείο. Μετά έγινε βασιλιάς της Αθήνας δίνοντας το άλλοθι στους Αθηναίους, όπως και ο Κέκροπας, να λένε ότι είναι αυτόχθονες. Ότι γεννήθηκαν δηλαδή από την (Αττική) Γη την ίδια, δεν ήρθαν από κάπου αλλού. Φαίνεται ότι αυτό ήταν και παραμένει σημαντικό για κάποιο λόγο.\nΟ Λυκαβηττός από τότε έχει προσφέρει πολλά σ’ αυτόν τον στον τόπο: καταφύγια κατά τον Β’ ΠΠ, μετριότατο βρώμικο αλλά και μπύρες για τους χαζεύοντες, καβάντζα για ερωτευμένους, θέα για ρομαντικούς, βυσματική μετάθεση για ναύτες, συναυλίες για το φιλόμουσο κοινό, αλλά και έδρα ενός σημαντικού χώρου εστίασης.\nΕκεί λοιπόν είπαμε να πάμε να φάμε χθες κατά την προσφιλή μας συνήθεια να χαζεύουμε την Ακρόπολη, ως ίσοι αυτής, τρώγοντας δυο-τρεις φορές τον χρόνο.\nΠήραμε το Set Menu B, ήτοι 58 ευρώ.\n- Βελουτέ σούπα ημέρας\n- Φέτα tempura με μαρέγκα κάπαρης και μαρμελάδα λεμονιού\n- Ανάμεικτη σαλάτα κηπευτικών με ημίλιαστη ντομάτα, φλωρεντίν αμύγδαλου και καραμελωμένο πετιμέζι\n- Ριζότο με μανιτάρια porcini και λάδι τρούφας\nΤαλιάτα μόσχου με κρασί της Κουμανδαρίας και άγρια ρόκα\n- Γλυκό ελευθέρας επιλογής, που ήταν σουφλέ σοκολάτας.\nΕπιπλέον, δυο ποτήρια Ξινόμαυρο Reserve Μπουτάρη (2Χ5).\nΔυο ψωμάκια, δυο κριτσίνια (2Χ2).\nΗ σούπα ήταν γκασπάτσο. Άνετα θα πω το καλλίτερο που έχω φάει αλλά κάποιος θα πει «και πόσα γκασπάτσα έχεις φάει ρε φίλε;». Όχι πολλά είναι η αλήθεια αλλά είχε όμορφα αρώματα μυρωδικών, ήταν δροσερή και όχι παγωμένη ή σε θερμοκρασία δωματίου, δεν είχε καθόλου υγρά. Ήταν εξαιρετική, δροσερή και ισορροπημένη. Ό, τι έπρεπε για ξεκίνημα.\nΦέτα tempura κτλ. Να με συμπαθά ο χαριτόβρυτος σεφ αλλά είτε η περιγραφή ήτο εσφαλμένη είτε το πιάτο. Ωραίο σαγανάκι φέτας με μέλι και μαυροκούκι. Αυτό.\nΗ αστοχία κατέλαβε, εν μέρει, και τη σαλάτα. Ήταν μια τω όντι ευχάριστη σαλάτα χωρίς λιαστή ντομάτα, με φέτα ψιλοτριμμένη, και εξαιρετική εξαιρετική φλωρεντίν.\nΤο ριζότο ήταν καλό. Ήτοι άνω του μετρίου απλά και μέχρι εκεί. Ούτε ιδιαιτέρως κρεμώδες, ούτε βάθος γεύσης. Καλά υλικά βαλμένα μαζί, πετυχημένο al dente. Ας μου επιτραπεί να περιαυτολογήσω λίγο: το κάνω καλλίτερο.\nΗ περιώνυμη ταλιάτα είναι κόντρα μόσχου χωρίς κόκαλο. Πολύ καλό. Δεν ρωτηθήκαμε για το ψήσιμο αν και ήταν (medium) σχεδόν του γούστου μου. Εξαιρετικό το γλάσο κουμανταρίας με μαύρο και πράσινο πιπέρι. 1 (ένα) ντοματίνι κομμένο στη μέση. 2 (δύο) πατάτες βραστές και ελαφρώς σωταρισμένες (;). Όχι δύο ολόκληρες πατάτες. Δύο φετάκια. Πολύ ωραία άγρια ρόκα. Το ξέρω δεν είμαι σε μπεργκεράδικο να μου φέρει μισό κιλό πατάτες. Αλλά μάγκα μου δεν είσαι κι ο Νταλί. Άσε το design και βάλε λίγο φαγητό στο πιάτο. Ή φέρε μικρότερο πιάτο.\nΤο σουφλέ σοκολάτας, που ήταν καλό τω όντι, έχανε στο εξής: ήταν ίσα που χλιαρό. Με αποτέλεσμα η σοκολάτα να μην ρέει. Άσε που ‘ψύλλοι στ’ αυτιά μου μπήκανε’ ότι δεν παρασκευάσθηκε εκείνη τη στιγμή. Απλά ζεστάθηκε. Παγωτό και σιρόπι κεράσι.\nΞινόμαυρο-ξινόμαυρο- ξινόμαυρο. Το αγαπημένο μου κρασί. Ένα κρασί που κάνει ακόμα και ένα καλό cabernet sauvignon να κοκκινίζει. Ένα syrah να φαίνεται της σειράς. Χρώμα, άρωμα, γεύση, επίγευση, βάθος, σώμα. Ένα κρασί που αν παλαιώσει λίγο σε δρύινο βαρέλι είναι άριστο. Τόσο σκέτο, ως ποτό, όσο και ως συνοδευτικό φαγητού. Είναι λίγο dominant και θέλει ένα φαγητό που να κάνει αισθητή την παρουσία του. Ας είναι… Εξαιρετικό…\nService πολύ καλό με μια ελαφρά ακροβασία ερασιτεχνικότητας. Τίποτα το συγκεκριμένο. Η γενική αίσθηση.\nΧώρος ασυζητητί άριστα. Τέλος. Αξίζει να πληρώσεις και μόνο για να κάτσεις. Κυριολεκτικά ξεφεύγεις. Πας πίσω σε μια λίγο πιο ανέμελη εποχή. Διαπιστώνεις ότι οι γεωμορφολογικές αναλογίες της Αθήνας είναι αυτές όμορφης γυναίκας, με καμπύλες και κοψίματα όλο χάρη, και γι’ αυτό έχει υπάρξει ποθητή ανά τους αιώνες.\nVfM; Ναι, το φαγητό θα μπορούσε, ή και θα έπρεπε, να είναι καλλίτερο για τα λεφτά του. Θα ήταν όμως υποκρισία, ή και σνομπισμός, να ρίξω το VfM για αυτόν το λόγο. 35 ευρώ το κεφάλι έχω πληρώσει και στο Αυθαίρετο στα Μελίσσια και στο Εφήμερο στα Εξάρχεια. Θα ήταν μιζέρια να πω ότι εδώ θα μου ρίξουν το VfM. Πάτε ένα βράδυ με τον καλό ή την καλή σας. Βγάλτε μια φορά το χρόνο τους γονείς σας να τους πείτε «ευχαριστώ». Βάλτε τα καλά σας. Έτσι για αλλαγή. Οι άνδρες ξυριστείτε κόντρα και βάλτε γραβάτα. Οι γυναίκες κάντε ό, τι κάνετε τελοσπάντων… Θα σας κάνει καλλίτερους ανθρώπους.\nΥΓ Ο κος Νεοπλουτίδης με την κα Νεοπλουτίδου, με τους φίλους τους τον κο Φραγκάτο με την κα Φραγκάτη, κατέφθασαν οχλαγωγούντες καθήμενοι δίπλα σε δυο αλλοδαπές κυρίες. Βγάλαν όλοι τα κινητά – παντόφλες με τους φακούς για να διαβάσουν το μενού και το κάναν μέρα. Χαχάνιζαν. Πλατάγιζαν τα χείλη τους δοκιμάζοντας τα κρασά για πεισθούν όλοι πόσο οινογευσιγνώστες είναι. Οι κυρίες του διπλανού τους τραπεζιού ζήτησαν να μετακομίσουν… Δεν ήταν οι μοναδικές που ενοχλήθηκαν.


Μωρέ κάνε με εμένα δήμαρχο και θα δεις... - ΕΝΗΜΕΡΩΣΗ On Line\nΜωρέ κάνε με εμένα δήμαρχο και θα δεις...\nΟ κυρίαρχος, κερκυραϊκός λαός δεν μπορεί να περιορίζει τον συνταγματικά θεμελιώδη ρόλο του με την απλοϊκή προσδοκία «ας βρεθεί επιτέλους ένας δήμαρχος να μάσει τα σκουπίδια»...\nΤις επόμενες δημοτικές Αρχές πρέπει να προβληματίσει ο λόγος που οι προηγούμενες βασανίστηκαν στην αλλαγή της σκυτάλης των χρονίων προβλημάτων. Αναλόγως και ο κυρίαρχος, κερκυραϊκός λαός δεν μπορεί να περιορίζει τον συνταγματικά θεμελιώδη ρόλο του με την απλοϊκή προσδοκία «ας βρεθεί επιτέλους ένας δήμαρχος να μάσει τα σκουπίδια»... Είναι φανερό πλέον ότι το υπόδειγμα αυτής της σχέσης έτσι, μπάζει! Στο οικονομικό Ελντοράντο με την παγκόσμια αίγλη, η Διοίκηση καλείται να διαχειριστεί κάτι παραπάνω από έναν τόπο, όπως είναι για παράδειγμα η Τρίπολη, οι Σέρρες, το Αγρίνιο.\nΣ'έναν τόπο που παράγεται τόσος πλούτος, το ζητούμενο δεν είναι μόνον να μπορεί ν' ανταποκρίνεται σ' ό,τι της αναλογεί αλλά να μετέρχεται και μεθόδων επί της (ανα)διανομής του παραγόμενου. Η αγορά ποτέ δεν είχε τέτοιες ευαισθησίες, κατά κανόνα γίνεται το πεδίο της συσσώρευσης ενώ στην περίπτωση της Κέρκυρας, γίνεται και η άλγεβρα των μηχανισμών της λεηλασίας.\nΑπότοκα της ανισοκατανομής και της υπεξαίρεσης είναι κυρίως η αδυναμία της αντιμετώπισης ακόμα και των στοιχειωδών προβλημάτων υποδομής. Δηλ. με λίγα λόγια, η κερκυραϊκή Διοίκηση υποχρεούται να είναι πιο πολιτική από άλλες. Κι αυτό το ερώτημα τίθεται από την στιγμή που γεννιέται η πρώτη σκέψη περί υποψηφιότητας, πολύ περισσότερο όταν συγκροτείται ο συνδυασμός. Διότι όταν βγουν τα αποτελέσματα και εφόσον δεν έχει προηγηθεί κάτι τέτοιο στο ύψος των περιστάσεων και των προσδοκιών, η παρτίδα έχει ήδη χαθεί από τα αποδυτήρια, που θάλεγε και ο Ιβάν!\nΕίναι επίσης πρόδηλο ότι αυτές οι σκέψεις αφορούν και στο στελεχικό δυναμικό της Διοίκησης, όχι τους πολιτικούς/αιρετούς, τους άλλους. Το μοντέλο της στελέχωσης των αυτοδιοικητικών Υπηρεσιών μέχρι σήμερα «απαντάει» σε μικρότερης κλίμακας και σημασίας ζητήματα. Δεν μπορεί ν' ανταποκριθεί σε 'κείνα των καιρών. Όσοι αυτές τις ώρες δοκιμάζουν το κουστούμι των παραγόντων της τοπικής Διοίκησης, εκτός από υψιπετείς αναφορές, θα πρέπει να ανακοινώσουν το πως και το πότε του αναγκαίου συγχρονισμού με τα πράγματα. Όσο πιο ριζοσπαστικοί, τόσο πιο δύσκολα! Απ' αυτές τις απαντήσεις ας κρίνει επιτέλους το κυρίαρχο σώμα, κι όχι από την αλλότρια δημοφιλία, την παραταξιακή προσήλωση δίχως όρους και όρια, την πελατειακή προσμονή και προσδοκία...


Η νέα συλλογή της Calzedonia για τον Άγιο Βαλεντίνο - TLIFE\nΗΟΜΕ Μόδα Η νέα συλλογή της Calzedonia για τον Άγιο Βαλεντίνο\n06.02.2017 | 13:45\nΗ νέα συλλογή της Calzedonia για τον Άγιο Βαλεντίνο\nΜε ανάλαφρη διάθεση, χιούμορ και πολύχρωμο πληθωρικό χαρακτήρα η Calzedonia παρουσιάζει τη νέα της συλλογή. Για την Calzedonia… love is in the air. Η παιχνιδιάρικη συλλογή για την Ημέρα του Αγίου Βαλεντίνου με την κομψή θηλυκότητα που αποπνέει, καλύπτει τα γυναικεία πόδια με printed καλσόν με καρδιές και designs σε love mood.\nΠέντε σχέδια που εναλλάσσουν την κομψότητα του μαύρου με διαφάνειες που δημιουργούν ένα φλερτ σχημάτων και χρωμάτων. Για εκείνους που αναζητούν πάντα τις σωστές λέξεις, η Calzedonia προτείνει διαχρονικά κομμάτια για να πεις με ένα νεανικό και cool τρόπο “I love you”.\nΔύο sensual σχέδια καλσόν με λεπτομέρειες από δαντέλα και μια σειρά από καρδιές που τρέχει κατά μήκος πίσω στο πόδι. Το δεύτερο σχέδιο είναι πιο απλό και χαρακτηρίζεται από μία βασική λεπτομέρεια: κάλτσες με κόκκινη ή μαύρη καρδιά.\nΗ Walt Disney γίνεται πηγή έμπνευσης και ξαναζωντανεύει τις αγαπημένες μας παιδικές αναμνήσεις, όταν ονειρευόμασταν να βρεθούμε στην αγκαλιά του Prince Charming ή να χορέψουμε κλακέτες με τον Μίκυ Μάους. Η Calzedonia οραματίζεται τη γιορτή του Αγίου Βαλεντίνου με μία σειρά κάλτσες εμπνευσμένες από τα πιο διάσημα ζευγάρια της Disney couples, όχι μόνο για τους ερωτευμένους αλλά ως το ιδανικό δώρο από καρδιάς για την φίλη, την αδερφή, την μητέρα ή την κόρη. Για εκείνο το πρόσωπο που είναι μαζί μας κάθε μέρα του χρόνου.\nΈνα δώρο που εκφράζει την αγάπη μας για όλους εκείνους που χορεύουν κλακέτες στην καρδιά μας.


ΜΑΡΙΑ ΤΣΙΜΑ – ΠΟΙΗΤΙΚΟΙ ΔΙΑΛΟΓΟΙ\nΓεννήθηκε στην Κεφαλονιά. Σπούδασε στο Πανεπιστήμιο Ιωαννίνων Ιστορία – Αρχαιολογία. Από τα ιδρυτικά μέλη της ΘΕΣΠΙ (Θεατρική Συντροφιά Πανεπιστημίου Ιωαννίνων). Απόφοιτος της Δραματικής Σχολής Ωδείου Αθηνών (1990). Ιδρυτικό μέλος του Θεατρικού Οργανισμού Στιγμή. Εργάζεται στο θέατρο , στον κινηματογράφο και στην τηλεόραση.\nΔιασκεύασε μαζί με τον Γιάννη Αναστασάκη το μυθιστόρημα του Τζέημς Θέρμπερ: «Τα 13 ρολόγια» (παραστάσεις στα ΔΗΠΕΘΕ Αγρινίου, Πάτρας και Ιωαννίνων) και την «Τρελοβγενιώ» της Ινές Κανιατί ( παραστάσεις στο Θέατρο Στοά – Θέατρο Βασιλάκου και Κρατικό Θέατρο Βορείου Ελλάδος)\n– «Κριστέλα», Γ’ Βραβείο Διηγήματος από τις εκδόσεις «Μεταίχμιο». Κυκλοφορεί στη συλλογή: Ο φόβος του ξένου (2014).\n– «Τα λεφτά είναι φτωχά» , διήγημα από τις εκδόσεις «Ταξιδευτής». Κυκλοφορεί στη συλλογή: Έλα στη θέση μου – 20 Ιστορίες για την αλληλεγγύη (2015).\n– Β’ Βραβείο Διασκευασμένου Σεναρίου της Ένωσης Σεναριογράφων Ελλάδος για την Αιολική Γη του Ηλία Βενέζη (2014).\n– Έγραψε το θεατρικό έργο Ίσια Δικαιώματα που παρουσιάστηκε στο θέατρο VAULT στην Αθηνα (2016-17).\nΙΣΙΑ ΔΙΚΑΙΩΜΑΤΑ (2019)\nΝΑΤΑΣΣΑ / ΛΙΘΟΥΑΝΙΑ\nΔεν είμαι πάνω από έξι χρόνων. Κάθομαι στην κουζίνα. Έξω χιονίζει. Κάνω χάζι. Τα παιδιά ρίχνουν χιόνι στη λίμνη. Φοράω ένα πλεχτό σκουφάκι. Μου φωνάζει η μάνα μου\nνα τον δω… να τον δω\nΜε παίρνει αγκαλιά. Παγώνω από το κρύο, τουρτουρίζω αλλά η αγκαλιά της είναι ζεστή. Ακούμε τις κρυστάλλινες τρίλιες των αηδονιών. Θυμάμαι το κορμί της. Μύριζε ταλκ. Αλλά δεν έχω και καμιά φωτογραφία. Δεν πήρα. Κι η ηλικιωμένη κυρία εδώ μυρίζει ταλκ και sudocreme. Για τις πληγές. Δεν είμαι πάνω από έξι χρόνια στην Αθήνα. Στην Ιπποκράτους. Φροντίζω την κυρία Δώρα. Ενενήντα δύο χρονών. Έπαθε Εγκεφαλικό πριν από τρία χρόνια. Πού και πού ανοίγει στη σπονδυλική στήλη. Φαίνεται το κόκαλο. Είναι σχεδόν παράλυτη. Μόνο το αριστερό της χέρι δουλεύει. Το σηκώνει και πιάνει την πιτζάμα, τη διπλώνει και την ανεβάζει… να… έτσι (το αριστερό χέρι διπλώνει τη πιτζάμα μέχρι το γόνατο και την ξεδιπλώνει) Όλη μέρα το ίδιο. Το δεξί της χέρι το ακουμπάω σ’ ένα μαξιλάρι. Έχει μαυρίσει λίγο και είναι πρησμένο. Δεν μιλάει αλλά καμιά φορά αναστενάζει ή βογκάει —κυρίως τη νύχτα—, τα μάτια της είναι πάντα ανοιχτά μες στο σκοτάδι. Πότε κοιμάται; Πότε ξεκουράζεται; Κι οι φτέρνες της ανοίγουν. Τα νύχια ίσα που κρέμονται. Έχουν λεπτύνει πολύ οι γάμπες απ’ την ακινησία. Καμιά φορά φοβάμαι πως θα σπάσουν από μόνες τους. Κρακ. Την ταΐζω με το κουταλάκι. Νερό και πορτοκαλάδα με τη σύριγγα. Στην αρχή είχε αυτό το καλώδιο που έμπαινε απ’ τη μύτη αλλά το πέταξε. Όλα λιωμένα στο μπλέντερ. Από όρεξη άλλο τίποτα. Αυτό τη σώζει. Καμιά φορά η κόρη της τής φέρνει μια πάστα σοκολατίνα. Να τη δεις πώς γλείφεται! Με κοιτάει βαθιά στα μάτια και είναι σα να θέλει κάτι να μου πει. Αλλά δεν μπορεί. Το πρωί βρίσκω τσίμπλες. Σαν να κλαίει όλη νύχτα. Της πλένω τα μάτια με βαμβάκι. Το βουτάω στο νερό. Και το σώμα με πράσινο σαπούνι. Κάνει καλό στις πληγές. Κλείνουν πιο γρήγορα. Η κόρη της έφερε τις προάλλες ένα στρώμα που κουνιέται. Ηλεκτρικό.\nΤι να κάνει κι αυτή; Έρχεται όποτε μπορεί. Δουλεύει σε φαρμακευτική εταιρεία μέχρι αργά. Έχει τα παιδιά της, τον άντρα της. Τι να πρωτοκάνει; Δεν έχω παράπονο. Τα λεφτά πάντα στην ώρα τους και την Κυριακή στο ρεπό μού παίρνει τη θέση μου και δεν κάνει παρατηρήσεις, σαν κάτι άλλες που ακούω. Τα Χριστούγεννα φέρνει τον άντρα της και τα παιδιά. Μπαίνουν για λίγο στο δωμάτιο και φεύγουν. Η κυρία Δώρα βυθίζεται όλο και πιο πολύ στη σιωπή. Κι όταν την αλλάζω και της φοράω την πάνα κλείνει τα πόδια της από… ντροπή; Ποιος ξέρει; Το πρόγραμμά μου είναι πάντα το ίδιο.\nΞυπνάω εφτά. Της φτιάχνω γάλα. Κι εγώ τον καφέ μου. Άλλαγμα. Μετά κάνω το σπίτι. Ετοιμάζω φαγητό και για τις δυο μας. Εκείνης τής τ’ αλέθω. Τα δικά μου πάλι όχι. Στις έντεκα φρούτο λιωμένο με πιρούνι, ροδάκινο ή μπανάνα. Πάλι άλλαγμα. Πηγαίνω για λίγο μέχρι το σούπερ μάρκετ ή το φαρμακείο ή και τα δυο μαζί. Γάζες, πάνες, κωλοπλάστ. Αφού την ταΐσω για μεσημέρι βλέπω κάνα σήριαλ και μετά πέφτω λίγο. Άλλαγμα. Κάτι ελαφρύ για βράδυ. Πάλι άλλαγμα. Είναι πολλές οι ώρες μέχρι το πρωί. Μία φορά τη βδομάδα\nλούσιμο και καθαρά σεντόνια. Ευτυχώς που μου έφερε η κόρη της κάτι κατωσέντονα με πλαστικό και δεν χρειάζεται να τ’ αλλάζω κάθε τρεις και λίγο. Το καλοκαίρι, άμα έχει πολλή ζέστη, την αφήνω μόνο με την πάνα. Κι είναι πολύ άσπρη. Σα μωρό. Όταν την κάνω μπάνιο χαίρεται. Κι όταν\nτη χτενίζω κουνάει τ’ αριστερό το χέρι να πιάσει κι αυτή τη χτένα.\nήτανε κοκέτα, λέει η κόρη της.\nΌλη μέρα τσιμουδιά. Αλλά τη νύχτα, σα να φοβάται κι αυτή κι όλο φωνάζει, με ξυπνάει. Στην αρχή τη λυπόμουνα κι άφηνα την πόρτα μου ανοιχτή. Τώρα δεν αντέχω. Κλείνω και τη δική μου και τη δική της, μη μείνω ξάγρυπνη και την άλλη μέρα δεν αντέχω. Καμιά φορά με νευριάζει γιατί φτύνει άμα δε θέλει άλλο και με τ’ αριστερό το χέρι πετάει όλα τα σκεπάσματα. Της βάλαμε ένα σίδερο στο κρεβάτι μη μας πέσει. Φοβάμαι για την κυρία Δώρα γιατί χρόνο με χρόνο γίνεται όλο και πιο βαριά και καταπέφτει πιο πολύ κι εγώ μετά τί θα κάνω; Έξι χρόνια έχω εδώ, αλλά τα παιδιά στη Λιθουανία; Στέλνω, στέλνω, στέλνω, μα είναι πολλά τα έξοδα κι ο άντρας μου χωρίς δουλειά εκεί.\nΈνα βράδυ μπαίνει στον Ευαγγελισμό. Ανέβασε ψηλό πυρετό και δεν μπορούσα να κάτσω μαζί της γιατί κάνανε ελέγχους για αλλοδαπούς.\nΚαι πού να βρει τόσα λεφτά η κόρη της; Και να κρύβομαι πότε στην τουαλέτα και πότε πίσω από την πόρτα μη με βρούνε. Πάλι καλά που έπεσε ο πυρετός και γυρίσαμε γρήγορα σπίτι. Ξανά μανά τα ίδια. Τάισμα, πλύσιμο, αλοιφές. Απόψε ακούμε τις κρυστάλλινες τρίλιες των αηδονιών στην Ιπποκράτους\nΧτυπάει το σταθερό. Είναι η κόρη μου μες στα δάκρυα και μου λέει:\nπέσανε η γιαγιά, μαμά\nΚαι κλαίει. Και κλεινό.. Πάω στην κυρία Δώρα και κλαίω! κι εγώ. Και είναι ο μόνος άνθρωπος που έχω να το πω. Και με κοιτάζει μ’ εκείνα τα μάτια τα ανοιχτά. Και με βλέπει πρώτη φορά στα τόσα χρόνια να κλαίω. Και παίρνει με τ’ αριστερό της χέρι το κεφάλι μου κοντά της. Και τότε αρχίζω να λέω μες στον λαιμό της:\nμάνα μου … μάνα μου\nΤΟΝΤΟΡΚΑ / ΒΟΥΛΓΑΡΙΑ\n(Skype… η φωνή πιο δυνατή από το συνηθισμένο)\nελα… πήγαινε λίγο πιο κει… δε σε βλέπω καλά… γιατί είσαι έτσι; είσαι κουρασμένη, αγάπη μου; διάβαζες; δεν σ’ ακούω… αλλά διαβάζω τα χείλια σου… κάτι έπαθε πάλι η σύνδεση… μην κλείνεις… να σε βλέπω λίγο… δεν\nπειράζει που δεν σ’ ακούω… έτσι να σε καμαρώνω… κάνε μου νοήματα… καταλαβαίνω το ναι… το όχι… έδωσες μάθημα; πώς πήγες; καλά; το πέρασες; μπράβο! να κοιμηθείς όμως… να ξεκουραστείς… έλαβες τα ‘λεφτά; δεν μπορούσα άλλα… κι εδώ μου δίνουνε λιγότερα… εσύ μ’ ακούς; μπράβο! κάτι είναι κι αυτό! τι κάνει ο αδερφός σου; έχω πολύ καιρό να του μιλήσου… όλο δουλεύει… να του πεις να μην κουράζεται… κι εγώ θα ’χω τον νου μου… τίποτα να μη φοβάστε… τίποτα… δε σ’ ακούω… κάτι λες και δε σ’ ακούω… πιο αργά… μπορείς πιο αργά τα χείλια σου να καταλάβω; κάτι λες για το σπίτι… τι\nέγινε με το σπίτι; ποιος ήρθε; κάποιος… ποιος; λεφτά; τι λεφτά; ααααα… το δάνειο… δεν έχω άλλα … ό,τι μου δίνουνε σας το στέλνω… αλλά κι εδώ δυσκολέψανε τα πράματα… δεν ακούτε; φτώχεια κι εδώ.. δεν μπορώ\nνα κάνω άλλη δουλειά… δεύτερη… αφού όλη μέρα μένω μέσα… κατάλαβες; μέεεεσα… και στο ρεπό δεν βγαίνω για να μη χαλάω τίποτα… και την Κυριακή εδώ έρχομαι στο καφέ… ίσα να σας μιλήσου… ο γέρος είναι στο κρεβάτι…\nμέρα νύχτα…. παράλυτος… μου ’χουνε φύγει τα χέρια… να τον σηκώνω και να τον αλλάζω… μ’ ακούς; δε μ’ ακούς! αααα… μ’ ακούς… όχι δεν παραπονιέμαι… εγώ για σας… για σένα… τι άλλο να θέλω εγώ… μόνο να πας καλά… να γίνεις άνθρωπος… να σπουδάσεις … να φύγεις… όχι σαν κι εμένα… να φύγεις από κει… αλλά όχι σαν κι εμένα… δεν κλαίω… γιατί να κλάψω… είμαι ευτυχισμένη που έχω τέτοια παιδιά… τέτοια καμάρια… κάνε πιο κει… μετράω τις μέρες και τις νύχτες καρδιά μου… εφτά χρόνια και πέντε μήνες… δυο χιλιάδες εφτακόσιες έξι μέρες και νύχτες… σ’ έχασα… έτσι… τι βλέπω πίσω; αλλάξατε κουρτίνες; μπράβο! να το κάνετε όμορφο… να ζείτε καλά… έχεις φίλο; τι ντρέπεσαι; εμένα; τη μάνα σου; κουρασμένη; όχι, αγάπη μου! κουράστηκα να είμαι μόνη… κουράστηκα που δεν σας βλέπω… τι κουρασμένη; τώρα έτσι που σε βλέπω φτυστή ο πατέρας σου! έχεις φίλους; πολλούς; από το Πανεπιστήμιο; έτσι… να’ σαι κοινωνική… κάτσε… κάτσε… μην κουνιέσαι… τι έχεις στο χέρι σου; εκεί στον καρπό… τι έχεις; τι μαυρίζει; τατουάζ; είναι δυνατόν; τατουάζ; κάνουν κι εκεί; εδώ όλοι… γυναίκες άντρες σα\nσημαδεμένοι… τι να πω; μα γιατί; τι γράφει;… δείξε μου το… τι γράφει… φέρε κοντά το χέρι σου… πιο κοντά… κοοοοντά… είναι θολά… τι γράφει; mama… mama γιατί μου το ’κάνες αυτό ψυχή μου; γιατί μου το ’κάνες αυτό μωρό μου; πώς να γυρίσω τώρα εγώ στον γέρο; μου λες; δε σε βλέπω καλά… σε χάνω… είσαι θολή… δε σε βλέπω\n(σβήνει μόνη της τη σύνδεση. Ξεσπάει σε γοερά κλάματα)\nΠερπατούσαν στο Λιθόστρατο και τρίζαν τα πλακάκια. Μανοθυγατέρα. Ψηλές κι αδύνατες. Η μάνα με μια κοτσίδα γκρίζα πλεγμένη αγανά μέχρι κάτω απ’ τη μέση κι η μικρή μ’ ένα καρέ μαύρο αυστηρό, λίγο κάτω απ’ τ’ αυτί. Η συνηθισμένη βόλτα τους εκεί γύρω στις 8.30 με φως τα καλοκαίρια και το χειμώνα πιο νωρίς. Λίγο πριν πέσει ο ήλιος. Τακα-τουκ, τακα-τουκ στο πλακόστρωτο. Μ’ ένα ρυθμό πάντα τον ίδιο, ούτε γρήγορο ούτε και αργό. Συντονισμένα τα τακούνια ν’ ακούγονται μαζί σαν ένα. Πάντα γόβες με λεπτό τακούνι. Πάντα μαύρες λουστρίνι. Τακα-τουκ, τακα-τουκ σαν να μιλούσαν μεταξύ τους γιατί οι γυναίκες δε λέγαν και πολλά. Να δεις πώς συντονίζονταν μπροστά απ’ τις βιτρίνες. Σταμάταγαν μαζί τα μαύρα τα λουστρίνια χωρίς άλλη συνεννόηση. Μόνα τους και ξαφνικά σταμάταγε ο χορός πάνω στις πλάκες για να κοιτάξουν τα καινούργια τα παπούτσια ή τα ρούχα. Χειμώνα-καλοκαίρι ανάλογα την εποχή. Οι άντρες τις καμάρωναν και κάποιοι τις νύχτες χαϊδεύανε στον ύπνο τους εκείνες τις γάμπες και προχωρούσαν και πιο πάνω. Κάτω από τα φουστάνια και ξυπνούσαν μουσκεμένοι. Κι οι γυναίκες τις ζήλευαν θανάσιμα και έκαναν πως δεν τις κοίταζαν, αλλά ξεσήκωναν όλες τις κινήσεις τους. Μα πού να φτάσουν αυτό το άφταστο συντονισμένο τακα-τουκ του Λιθόστρατου. Έτσι μεγάλωναν οι δυο τους. Όμορφες. Πάντα ντυμένες με φουστάνια μεσάτα κι οι γάμπες πότε γυμνές και πότε με καλσόν του δέρματος. Λεπτά — τόσο λεπτά που οι άλλες γυναίκες πίστευαν ότι ακόμα και το χειμώνα δεν φορούσαν τίποτα. Έδειχναν σαν αρχόντισσες. Αλλά όχι. Δεν είχαν λεφτά. Ήταν μόνο περιποιημένες. Κι αρωματιστές. Έτσι όπως περνούσαν δίπλα σου, άφηναν μια γεύση από βανίλια. Μοσχομυριστές. Σα να ’χαν μόλις βγει απ’ το μπάνιο τους. Δεν είχανε πολλά πολλά με τους άλλους. Κι ούτε κουβέντιαζαν πολλά πολλά και μεταξύ τους. Όρθια στητά κορμιά στη βόλτα τους που κοίταζαν μπροστά κι έκαναν πάντα την ίδια διαδρομή. Ο δρόμος με τους φοίνικες, η κεντρική πλατεία, το Λιθόστρατο και η πλατεία της Καμπάνας. Η πλατεία της Καμπάνας, το Λιθόστρατο, η κεντρική πλατεία και ο δρόμος με τους φοίνικες. Αυτό. Ένα πάνω κάτω. Μια να πας — μια να γυρίσεις. Χρόνια ολόκληρα. Κι αυτή η μια ώρα ήταν αρκετή. Ήταν αρκετή για να αναστατωθεί ολόκληρη η πόλη, για να ανοίγουνε τα στόματα των γυναικών και τα μάτια των αντρών, για να ακούγονται αλλόκοτες ιστορίες. Τους δαιμόνιζε ότι δεν ήξεραν γι’ αυτές περισσότερα απ’ όσα θα ’θελαν να μάθουν. Γιατί δεν έλεγαν πολλά και δεν μπορούσε κανείς να τους προσάψει κάτι. Δεν τους έμοιαζαν, γιατί δεν έπαιρναν μέρος στα κουτσομπολιά και δεν ασχολούνταν με τον ένα και τον άλλο. Μόνο όταν έβρεχε πολύ δυνατά δεν έβγαιναν. Αυτό δεν το άφηναν οι άλλοι ασχολίαστο: «Μόνο όταν ρίχνει καρεκλοπόδαρα τις χωράει το σπίτι τους» ! Πάντα με τον καλό λόγο στο στόμα ! Έβγαιναν — δεν έβγαιναν, αυτοί κάτι θα έβρισκαν να πουν. Εκείνο που τους ενοχλούσε πιο πολύ, ήταν αυτή η ορισμένη καθημερινή συνήθεια που δεν τη διέκοπτε ποτέ κάτι απρόβλεπτο. Μονάχα η δυνατή βροχή. Αυτό το ραντεβού των τακουνιών πάνω στα πλακάκια. Αυτά τα ηχηρά μαύρα λουστρίνια που δεν άφηναν κανένα ίχνος στο πέρασμά τους. Αυτό το θρόισμα των φουστανιών που δεν μπορούσε να τακτοποιηθεί μέσα στην λογική τους. Πώς γίνεται να μην τους δίνουν σημασία; Όμορφες, ναι, αλλά σιγά κιόλας —φτωχές— δεν έχουνε στον ήλιο μοίρα. Δεν είναι κι έξυπνες. Σνομπάρουνε τους πάντες. Θα την πληρώσουνε. Πίσω έχει η αχλάδα την ουρά.\nΓΙΑ ΤΗ ΜΑΡΙΑ ΤΣΙΜΑ ΕΓΡΑΨΑΝ:\nΕΝΤΕΥΚΤΗΡΙΟ ΤΕΥΧΟΣ 112/9/2017\nΈτσι, σαν παραμύθι\nΜε μία πρώτη, ευπρόσωπη νουβέλα, αρθρωμένη σε 33 εικόνες-σκηνές, πολλά υποσχόμενη και περισσότερα αποκαλύπτουσα, δίνει το παρόν η Μαρία Τσιμά. Έχει ασχοληθεί μέχρι τώρα με θεατρικό έργο, θεατρικές διασκευές\nμυθιστορημάτων και έχει συμμετάσχει σε συλλογικούς τόμους με διηγήματα.\nΗ θεατρική και κινηματογραφική της παιδεία διοχετεύεται και στον αφηγηματικό της λόγο.\nΧώρος, όπου εκτυλίσσονται τα γεγονότα, η Κεφαλονιά, με το Λιθόστρατο σε πρώτο πλάνο, γνώριμη σε πολλούς διαδρομή. Δύο ζευγάρια λουστρίνια παπούτσια πάνε κι έρχονται κάθε βράδυ την ίδια ώρα, «στις 8.30 με φως τα καλοκαίρια και το χειμώνα πιο νωρίς»· δυο γυναίκες όμορφες, μάνα και κόρη, περήφανες και καμαρωτές. Απόμακρες από τους υπόλοιπους ανθρώπους. Τίποτε δεν προεξοφλεί τι τους επιφυλάσσει το μέλλον. Πώς θα πορευτεί η ζωή τους με την προσθήκη και μιας άλλης γυναίκας, της μικρής Ζωής, εγγονής και κόρης αντίστοιχα. Το όνομα του παιδιού δεν είναι βέβαια τυχαίο.\nΈνα κομμάτι από τις Νύφες του Βούλγαρη, με σύγχρονη θέαση και παλαιικά υλικά, μια ιστορία από αυτές που ήξεραν να ιστορούν ο Παπαδιαμάντης, ο Θεοτόκης ή ο Καραγάτσης, και που μας πάνε κατευθείαν στην πηγή, στην αρχαία τραγωδία. Απλά, αβίαστα, κουβεντιαστά, χωρίς μεγαλοστομίες και υπερβολές. Με υλικά αρχαίου δράματος, όχι τόσο σε ό,τι αφορά το θέμα όσο στον τρόπο με τον οποίο ο αφηγητής βλέπει και αναπαράγει τη ζωή. Η αποκοτιά της Μήδειας αντεστραμμένη, με τον πατέρα\nνα εξοφλεί το τίμημα της άρνησης.\nΧτες, σήμερα, αύριο, πάντα. Ο πόνος της ανυπαρξίας, του τίποτα, η ακύρωση των αισθήσεων: «ποια μυρωδιά, ποια αφή, ποια ακοή, ποια όραση; Όλα ματαιωμένα». Η μνήμη της αίσθησης χάνεται τις ώρες του άφατου πόνου, εκεί όπου βλασταίνει μόνον η σιωπή.\nΟ λόγος της Τσιμά, σύντομος και μικροπερίοδος, άμεσος και πυκνός, δεξιοτεχνικά οικονομημένος, ξεδιπλώνεται σαν παραμύθι. Ενσωματώνει στη βασική αφήγηση ολοζώντανους διαλόγους, προωθητικούς της πλοκής. Συνεχώς ακροβατεί ή λοξοδρομεί σε σκολιά μονοπάτια, και ο αναγνώστης αναρωτιέται πού το πάει, πώς θα τελειώσει αυτή η τόσο δραματική εξιστόρηση. Ο έρωτας, η προδοσία, η μητρότητα, ο θάνατος, η εκδίκηση,\nη απώλεια. Και η δικαίωση υπάρχει; Αν ναι, πού κρύβεται, άραγε; Κορύφωση\nαποτελεί η ανατροπή του τέλους. Ο έρωτας και ο θάνατος, ο πόνος και η ηδονή σ’ ένα ανίερο σύμπλεγμα. Το άγαλμα της Κοιμωμένης του Φιλιππότη, στο νεκροταφείο του Δράπανου, που παρακολουθεί τα τεκταινόμενα· η τέχνη που απολαμβάνει τη ζωή και η ζωή την τέχνη. Διπλή κορύφωση το μοιρολόγι της μάνας, λίγο πριν από την έξοδο.\nΚαι όλα τελειώνουν έτσι, σαν παραμύθι, με γοργόνες και φοβερά ψάρια\nτου βυθού, «Γιατί εκεί συναντιούνται οι άνθρωποι και ο μεγάλος πόνος. Στο\nσκοτάδι ενός ύπνου που είναι ύπνος μαζί και θάνατος».\nΕφημερίδα των Συντακτών, 28.4.2017\nΣτο μεταίχμιο έρωτα και απώλειας\nΌσοι προσέρχονται στη λογοτεχνία από άλλες τέχνες, φέρουν μαζί τους τις δεξιότητες και την εμπειρία τους από άλλα πεδία και μ’ αυτές εμβολιάζουν τη γραφή και την πλουτίζουν με ξέχωρη ποιότητα.\nΣκέφτομαι, ας πούμε, τα διηγήματα του Λάκη Παπαστάθη, τα ονειρικά ενσταντανέ της Εύας Στεφανή, τα αφηγήματα του Γιώργου Καρυπίδη, τριών σκηνοθετών που καταπιάστηκαν επιτυχημένα με τη λογοτεχνία, του Αχιλλέα Κυριακίδη, βεβαίως (αλλά εδώ μιλάμε για έναν κατ’ εξοχήν πολυπράγμονα: συγγραφέα, μεταφραστή, κινηματογραφιστή και, εσχάτως, ηθοποιό).\nΣκέφτομαι, επίσης, τον Νιλ Τζόρνταν και τα σκοτεινά του μυθιστορήματα, τα γραπτά του Γούντι Aλεν ή του Λουίς Μπουνιουέλ, ακόμη και τις λογοτεχνικές απόπειρες του Πάμπλο Πικάσο, που έδωσαν, ανάμεσα στα άλλα, τα αριστουργηματικά «Τέσσερα κοριτσάκια».\nΑλλά δεν θέλω να μακρηγορήσω αναφέροντας και άλλα παραδείγματα – είναι πολλά. Θέλω απλώς να πω ότι δεν εξεπλάγην διαβάζοντας τη νουβέλα τής πολύ καλής ηθοποιού και σήμερα αναπληρώτριας καλλιτεχνικής διευθύντριας στο Κρατικό Θέατρο Βορείου Ελλάδος, Μαρίας Τσιμά, που δοκιμάστηκε πρόσφατα και στη θεατρική γραφή με τα «Ισια Δικαιώματα», ένα έργο που εκδραματίζει τη δύσκολη ζωή των μεταναστριών στην Ελλάδα.\nΣτο πρώτο της μυθοπλαστικό εγχείρημα, το «Λιθόστρατο», μια σκληρή ιστορία έρωτα και απώλειας, η εμπειρία της Τσιμά στο παλκοσένικο αποτυπώνεται στη σκηνική ένταση των αντιπαραθέσεων, στη θεατρική στίλβη κάποιων διαλόγων. Και όχι μόνο σ’ αυτά, αλλά και στην οικονομία, την ικανότητα της συμπύκνωσης και την αποφυγή του περιττού.\nΜέσα σε τριάντα τρία σύντομα κεφάλαια παρακολουθούμε την ιστορία μιας νέας γυναίκας, μιας απλής γυναίκας από το Αργοστόλι, με «δύστηνο μοίρα». Τα βήματα του βίου της είναι κοινά: ανθηρή νιότη, ένας γάμος συμφέροντος με έναν ηλικιωμένο Ελληνα της διασποράς, ο εκπατρισμός, η επάνοδος για διακοπές, ένας ερωτικός πυρετός με κάποιον συνομήλικο που φέρνει ένα παιδί αλλά σβήνει πολύ σύντομα, η απώλεια, ο σπαραγμός.\nΕνας σπαραγμός που γίνεται οργή κατά πάντων, αντιδικία ακόμη και με τον Θεό, βεβήλωση του ιερού, όπως κι αν αυτό εκφράζεται, αυτοκαταστροφή. Με μια τόλμη που αιφνιδιάζει, η συγγραφέας γράφει μερικές από τις πιο βίαιες σελίδες της νεότερης πεζογραφίας, όπου η βία στρέφεται ενάντια στην ίδια τη ζωή και η σεξουαλικότητα γίνεται το άλλο όνομα του ψυχικού θανάτου.\nΤο «Λιθόστρατο», που δίνει και τον τίτλο στο βιβλίο της Μαρίας Τσιμά, είναι η περατζάδα της μικρής κοινωνίας του Αργοστολιού: «Μια να πας, μια να γυρίσεις». Πάνω στις πλάκες του ηχούν τα τακούνια της ηρωίδας και της μάνας της προτού ξεσπάσει το κακό, πάνω στις πλάκες του σεργιανίζουν οι ντόπιοι, εκεί ανταλλάσσονται ματιές και σχόλια – ένα πανοπτικόν με δυο λόγια, τόπος αναψυχής, αλλά ταυτόχρονα τόπος επιτήρησης και εν τέλει τιμωρίας, αφού εκεί αποφασίζεται ο οστρακισμός από τη μικροκοινωνία της πόλης κάθε παραβάτη που αποκλίνει από τις νόρμες της.\n«Αυτή» (η ηρωίδα της Τσιμά δεν έχει όνομα) θα γίνει αντικείμενο πόθου, καταδίκης και στο τέλος οίκτου. «Αυτή», που δεν θα βρει παρηγοριά πουθενά, ίσως μονάχα στη θέα ενός αγάλματος στο νεκροταφείο της πόλης. Είναι η περίφημη Κοιμωμένη του Φιλιππότη, η «πολύκλαυστος παρθένος», που η συγγραφέας τη φαντάζεται να σηκώνεται από το ανάκλιντρό της και να περιφέρεται στο κοιμητήρι. Τριάντα τρία βήματα, εξάλλου, χωρίζουν το επιτάφιο μνημείο της από την εκκλησία, όσα και τα χρόνια του Χριστού, όσα και τα κεφάλαια του βιβλίου.\nΜε σπάνια δύναμη στη χρήση της πλούσιας, ενίοτε ιδιωματικής, γλώσσας που αναπτύσσεται σε τόνο στακάτο, ασθματικό, με έξοχη εικονοποιία και δεξιοτεχνική δόμηση των χαρακτήρων, η Μαρία Τσιμά έγραψε ένα βιβλίο για το πένθος που είναι αδύνατον να βιωθεί, για τους νεκρούς που δεν αποχωρούν, αλλά μας στοιχειώνουν και μας καλούν κοντά τους.\nΈνα βιβλίο για τη ματαιότητα του έρωτα. Και, κυρίως, ένα βιβλίο που αντηχεί σαν θρήνος για τη μητρότητα, αυτή τη συνθήκη που είναι χαρά και ολοκλήρωση και καταφυγή, αλλά και πόνος, πόνος οξύς και ανείπωτος.\nΗ ΚΑΘΗΜΕΡΙΝΗ/ΒΙΒΛΙΟ /02.07.2017\nΜια νέα γυναίκα ξεκινάει τη ζωή της με τις πιο ευοίωνες προοπτικές. Είναι όμορφη, επιθυμητή, αλλά απρόσιτη – ακριβώς επειδή είναι τόσο ξεχωριστή. Οπως και η χήρα μητέρα της, εξάλλου. Μάνα και κόρη ζουν μόνες, στενά δεμένες, αποκομμένες από την επαρχιακή μικροκοινωνία όπου βρέθηκαν να ζουν, μια κοινωνία που τις θαυμάζει αλλά δεν τις κατανοεί και τις αποξενώνει, ίσως γιατί φοβάται την ανεξαρτησία τους. Βαδίζουν πάνω – κάτω στο λιθόστρατο, τα απογεύματα, στην περαντζάδα του Αργοστολιού με τα δίδυμα τακούνια τους, λίγο παλιές, λίγο άχρονες, ξένες – «γιατί όταν νικάει η ομορφιά, δεν την αντέχουν οι άνθρωποι», όπως γράφει η Μαρία Τσιμά, γιατί η ομορφιά είναι ένα απόλυτο που «αστραποκαίει», σύμφωνα με την ωραία και δυνατή λέξη του Δημήτρη Χατζή.\nΔεν την αντέχουν, όμως, ούτε οι θεοί. Η όμορφη αυτή κόρη, που θα την προξενέψουν σ’ έναν πλούσιο ομογενή με εστιατόριο στο Κουίνς, στην Αστόρια, στην αρχή θα θαφτεί ανάμεσα στις χωριάτικες και τα λαδόξιδα, αλλά, καθώς πολύ σύντομα θα γνωρίσει τη σωματική επιθυμία, συνυφασμένη με τη θαλερή της νιότη, θα εγκαταλείψει τον ανούσιο γάμο της με τον «γέρο» για χάρη του ανιψιού του, θα κάνει μαζί του ένα παιδί, θα τον εγκαταλείψει για να αφοσιωθεί ψυχή τε και σώματι στο κοριτσάκι της. Και ύστερα θα έρθει η τραγωδία, σαν αστροπελέκι από το χέρι ζηλόφθονων και εκδικητικών θεών.\nΠράγματι, ο αναγνώστης μπορεί να διακρίνει μια φλέβα πανάρχαια να πάλλεται στο βάθος της αφήγησης της Μαρίας Τσιμά. Ολα τα πάθη των ανθρώπων είναι παρόντα: η ομορφιά πρώτα απ’ όλα, από τη φύση της αλαζονική, αφού στο άνθισμά της μοιάζει να εξομοιώνει τον άνθρωπο με τους θεούς, παραβιάζοντας την τάξη του κόσμου· ο έρωτας, που καταλύει επίσης τις κοινωνικές νόρμες· η ένταση με την οποία η ηρωίδα βιώνει τη μητρότητα, βάζοντας στο επίκεντρο το παιδί της και παραμερίζοντας οτιδήποτε άλλο από τον ορίζοντά της· η απελπισία του παραμερισμένου εραστή και πατέρα, που τον μετατρέπει σε αρσενική Μήδεια. Στο τέλος, η μητέρα θα οδηγηθεί στην αυτοκαταστροφή, τσακισμένη από την οδύνη, χωρίς «να αντέχει ούτε τη λύπη ούτε την παρηγοριά», παραλοϊσμένη, σαν την τρελή μάνα από τον «Λάμπρο» του Σολωμού. Εκείνο το σπαρακτικό «Πώς γίνεται να αφήνεις το αίμα σου κάτω απ’ το χώμα τόσο απροστάτευτο», που βάζει η Μαρία Τσιμά στα χείλη της μητέρας, φέρνει αμέσως στον νου τη «δύστυχη ξεφρενωμένη» του Σολωμού και την απελπισμένη της κραυγή: «Γιατί τινάζετε/ πάνω τους χώματα/ μη μη σκεπάζετε/ τα μικρά σώματα». «Μαύρη μητέρα» και η ηρωίδα της Μαρίας, δεν θα τα βγάλει πέρα με το πένθος και θα χαθεί με τον ίδιο τρόπο που χάθηκε το παιδί της – διαλέγοντας για μνήμα της το νερό.\nΌμως, παρά την τραγικότητα του θέματος, παρά τη σχεδόν κανιβαλική αγριότητα κάποιων σκηνών, παρά τον αβάσταχτο πόνο της ορφανεμένης μητέρας που εκτρέπεται προς τη βλασφημία και τη βαθύτατη ασέβεια προς την ίδια ζωή, το βιβλίο αποτελεί έναν ύμνο στην ομορφιά, την τρυφερότητα, τη μητρική αγάπη και τον ανθισμένο έρωτα. Η συγγραφέας ξέρει να στήνει με μικρές λεπτομέρειες τον ιδιωτικό κόσμο των γυναικών, αρωματισμένο σαν ένα συρτάρι με ασπρόρουχα, χυτό σαν μεταξωτό ύφασμα, απαλό σαν πούδρα. Ξέρει να αφηγείται παραμύθια, ενσωματώνοντάς τα στην αφήγηση, ξέρει να αναδεικνύει την δραματικότητα των καταστάσεων παρεμβάλλοντας στην αφήγηση διαλόγους που αποπνέουν έντονη θεατρικότητα. Ενα βιβλίο για την αγιάτρευτη απώλεια, κρουστό, πυκνό, χωρίς ίχνος αισθηματολογίας και γι’ αυτό συγκλονιστικό.\nΣτο Λιθόστρατο της μικρής μας πόλης\nΧρόνια προσμένει τον ψαρά, η Αναστασία…\nΚεφαλονίτικα Νέα 13/6/2017\nΠριν καμιά δεκαριά μέρες, περνώντας από τον πάγκο με τις νέες κυκλοφορίες γνωστού βιβλιοπωλείου της Αθήνας, το μάτι μου έπεσε στο «Λιθόστρατο» της Μαρίας Τσιμά.\nΓύρισα γρήγορα στο οπισθόφυλλο να δω αν αναφέρεται στην Κεφαλονιά και, πράγματι, πρόκειται για μία νουβέλα που διαδραματίζεται στο Αργοστόλι. Αγόρασα το βιβλίο και αφού πέρασα μαζί του δύο γεμάτα απογεύματα, πήρε κι αυτό τη σειρά του στις δημοσιεύσεις του Ex Libris και προγραμματίστηκε να παρουσιαστεί κατά τα μέσα Αυγούστου. Πριν λίγες μέρες όμως, λάβαμε στα Κεφαλονίτικα Νέα μία πρόσκληση για την επίσημη παρουσίαση του βιβλίου στην Κοργιαλένειο Βιβλιοθήκη, παρουσία της συγγραφέως και της επιμελήτριάς της, και σκέφτηκα ότι πρόκειται περί ευτυχούς συγκυρίας: να παρουσιάσουμε ένα αρκετά ενδιαφέρον βιβλίο το οποίο την ίδια εβδομάδα θα παρουσιαστεί στο αναγνωστικό κοινό της πόλης μας.\nΤο «Λιθόστρατο», λοιπόν, είναι μία νουβέλα στην οποία πρωταγωνιστεί μία νεαρή γυναίκα που βιώνει μία ανείπωτη τραγωδία: την απώλεια του ίδιου της του παιδιού. Μέσα από τις τριάντα τρεις ενότητες της αφήγησης παρακολουθούμε από την αρχή την εξέλιξη της ζωής της ηρωίδας: πώς μικροπαντρεύτηκε στην Αμερική, πώς γύρισε στο νησί, πώς βρέθηκε στο επίκεντρο ενός τοπικού σκανδάλου, πώς έκανε την κόρη της, πώς χώρισε από τον πατέρα του παιδιού της… Μέχρι τη στιγμή που η τραγωδία χτυπά την πόρτα της: το μικρό κορίτσι πνίγεται στα νερά του Κουτάβου και η νεαρή μητέρα χάνει – αργά μα σταθερά – τα λογικά της…\nΗ αφήγηση ξεκινά με ύφος στακάτο και περιγραφικό αλλά όσο προχωρά η ιστορία γίνεται όλο και πιο εσωτερική: τα γεγονότα πλέκονται γύρω από μύθους και τοπικές παραδόσεις, λαϊκές αφηγήσεις, παιδικά παραμύθια και όνειρα του ύπνου και του ξύπνιου, επιθυμίες και πάθη που άλλοτε οδηγούν τους χαρακτήρες στα επουράνια και άλλοτε τους βυθίζουν στα πιο βαθιά ερέβη του μυαλού… Την κεντρική ηρωίδα πλαισιώνουν λιγοστοί αλλά «φροντισμένοι» λογοτεχνικά χαρακτήρες: κυρίως η μητέρα της και ο πατέρας του παιδιού της, που μετά την τραγωδία, θα είναι όλοι τους διαφορετικοί.\nΕξίσου πρωταγωνιστικό ρόλο όμως στην αφήγηση παίζει και η Κεφαλονιά, και πιο συγκεκριμένα το Αργοστόλι. Όσοι ζουν εδώ ή γνωρίζουν την πόλη σίγουρα θα αναγνωρίσουν ή θα νοσταλγήσουν το Λιθόστρωτο, το δρόμο με τους φοίνικες, την πλατεία Καμπάνας, το Δράπανο, την πλατεία Βαλλιάνου. Επίσης θα αναγνωρίσουν τα αρνητικά χαρακτηριστικά της λεγόμενης «μικρής κοινωνίας»: το κουτσομπολιό, τον κενό καθωσπρεπισμό, τα μάτια που παρακολουθούν πίσω από τα παράθυρα και τα στόματα που ψιθυρίζουν. Η συγγραφέας εκθέτει όλες τις ομορφιές του Αργοστολίου αλλά δε διστάζει να μιλήσει και για το βάσανο του να ζεις σε έναν μικρό γεωγραφικά και κοινωνικά τόπο όπου όλοι σε ξέρουν, σε βλέπουν, σε κρίνουν (ένα θέμα το οποίο απασχόλησε και τον Κεφαλονίτη ηθοποιό και σκηνοθέτη Αλέξανδρο Λυκούρα στην εξαιρετική παράσταση που είδαμε φέτος στον Κέφαλο με τίτλο «Μάτια παντού»).\nΗ Μαρία Τσιμά όμως στην αφήγησή της κάνει έναν τέλειο κύκλο δένοντας το «Λιθόστρατο» ακόμα περισσότερο με τον τόπο του. Το άγαλμα στο μνήμα της Αγγελικής Λοβέρδου κοσμεί το εξώφυλλο του βιβλίου και, κυρίως, με τα 33 του βήματα απόσταση «από την πόρτα της εκκλησίας» της Παναγίας της Δραπανιώτισσας, εμπνέει τόσο τη δομή της νουβέλας (τριάντα τρεις ενότητες, όπως προανέφερα) όσο και το βασικό θέμα που δεν είναι άλλο από την σκληρή, σχεδόν απάνθρωπη απώλεια: «Πώς αφήνουμε τον δικό μας άνθρωπο να κοιμάται μοναχός κάτω από το χώμα και μεις γυρνάμε σπίτι; Πώς γίνεται;» αναρωτιέται συνεχώς η χαροκαμένη μάνα. Αναρωτιέται και τρελαίνεται, σιγά-σιγά, βυθίζεται στο τίποτα…\nΗ «Κοιμωμένη του Φιλιππότη», 1886, Κοιμητήριο Δραπάνου\nΠαρά το βαρύ, υπαρξιακό θέμα το βιβλίο δεν είναι δακρύβρεχτο ούτε πέφτει σε εύκολα κλισέ. Μοναδική παραφωνία ως προς αυτό είναι ίσως η κρίση τρέλας που πιάνει την ηρωίδα προς το τέλος, όταν αρχίζει να βλέπει και να ακούει ανύπαρκτα πράγματα, να τα βάζει με δαίμονες και φανταστικούς εχθρούς… Η λογοτεχνική γλώσσα της Τσιμά, άλλοτε λυρική, άλλοτε ονειρική και άλλοτε αγοραία, υπηρετεί επιτυχημένα ένα ύφος γοητευτικό χωρίς λεκτικές ή περιγραφικές υπερβολές. Σε αυτό προφανώς έχει βάλει το χεράκι της και η έμπειρη Κατερίνα Σχινά που το επιμελήθηκε (και σε αυτό το σημείο δεν μπορώ να μην πω πόσο χαίρομαι όταν βλέπω ότι υπάρχουν πράγματι Έλληνες συγγραφείς που καταδέχονται να γίνει επιμέλεια στα έργα τους!)\nΕίναι κάτι μικρές ιστορίες που σπάνια γίνονται μεγάλες. Που δεν τις φωτίζουν οι προβολείς, παρά μόνο αν πέσει πάνω τους το φως μιας τραγωδίας. Ή η βαριά ανάσα του πένθους.\nΙστορίες ανθρώπων, πόλεων, χρόνων που συνήθως περνούν σαν ήσυχα ποτάμια, χωρίς κυματισμό. Σαν τις ζωές δυο γυναικών που μετριούνται με τα βήματα τους πάνω κάτω στο Λιθόστρατο του Αργοστολίου. Ντυμένες με όμορφα φορέματα, που ξεχωρίζουν μέσα τη γκριζάδα του τοπίου, όταν δεν είναι καλοκαίρι, πηγαινοέρχονται μαζεύοντας τα βλέμματα πάνω τους σαν μαγνήτης, σαν παγίδα του βλέμματος σε έναν κόσμο που διψά για σχόλια, για παρατήρηση.\nΣε αυτό το Λιθόστρατο η ζωή των δυο γυναικών, μάνα και κόρη, περνά για χρόνια. Δεν μαθαίνουμε ούτε καν τα ονόματα τους. Είναι η μάνα και η κόρη. Δυο ρόλοι στο παιχνίδι της ζωής Όταν στη ζωή τους θα μπει μια πρόταση γάμου τότε ο κυματισμός του ποταμού θα αρχίσει να γίνεται έντονος. Και στη σκακιέρα στα δυο πρώτα πιόνια θα προστεθούν και άλλα τέσσερα, οι γυναίκες θα γίνουν τρεις και τρεις οι άνδρες, ώσπου να αρχίσει πάλι μετά την πρόσθεση, η αφαίρεση. Τραγικά. Και είναι αυτή η αφαίρεση, η Απώλεια, που γίνεται μετά ο άξονας της ζωής τους. Και είναι η ξεγνοιασιά της αρχής που γίνεται μετά ευθύνη και μετά οδύνη.\nΗ Μαρία Τσιμά επιστρέφει στην πατρίδα της την Κεφαλονιά και στήνει μια νουβέλα με 33 εικόνες, σύντομες σαν polaroid που ξέφτισαν σε ένα κουτί δίχως καπάκι, που το έβλεπε ο ήλιος και ξέβαψε τα χρώματα των εικόνων.\nΟι δυο γυναίκες γίνονται τρεις και στη ζωή τους εμφανίζονται διαδοχικά τρεις άνδρες. Και όλοι μαζί σε ένα παράξενο μοιραίο χορό προς το χαμό, προς την απώλεια ενός παιδιού, που πάντα μοιάζει από τις δυσκολίες της ζωής η πιο αξεπέραστη, αυτή που δεν θα διαχειριστεί ποτέ κανείς με επιτυχία, όσες αφίξεις και αν έρθουν, όσες μικροχαρές, του μυαλού, της ψυχής ή του σώματος και αν καλοσωρίσει, από κει και έπειτα.\nΗ Μαρία γράφει κοφτά. Μετρημένα. Χειρουργικά. Σε αρπάζει από τα μούτρα. Νοιώθεις τις πτυχές των υφασμάτων αν απλώσεις τα δάκτυλα σου, γυρίζεις τα μάτια μακριά με αποστροφή στα βίαια σμηξίματα των σωμάτων, σχεδόν πνίγεσαι κάτω από το αλμυρό νερό μαζί με τη Ζωή.\nΚαι γίνεται το βιβλίο της ένα προσευχητάρι για τις ζωές των ανθρώπων που ζουν αθόρυβα και φεύγουν αφήνοντας πίσω μια μικρή μαρμάρινη πλάκα σε ένα ησυχαστήριο, σημάδι πως κάποτε υπήρξαν. Σαν το κεφάλι από το ταφικό μνημείο της Αγγελικής Λοβέρδου που βρίσκεται στο νεκροταφείο του Αργοστολίου, το Δράπανο, την ωραία κοιμωμένη που βάζει συμβολικά η συγγραφέας στο εξώφυλλο και μπλέκει στην αληθινή ιστορία του πνιγμένου κοριτσιού της.\nΤο Λιθόστρατο είναι μια νουβέλα που τη διαβάζεις χωρίς να διακόψεις καθόλου, γιατί είναι οι λέξεις της που σε οδηγούν σε αυτή τη διαρκή χοάνη, που ξεκινά με τη ξεγνοιασιά στα τοιχώματα της, όσο εκεί πάνω έχει φως, για να σε οδηγήσει στο σκοτάδι του βυθού της. Μπράβο στη Μαρία από καρδιάς.\nΓΙΏΡΓΟΣ Ν. ΠΕΡΑΝΤΩΝΑΚΗΣ\nΗ έννοια της ερωτικής ζήλιας που οδηγεί σε ακραίες πράξεις, ακόμα και στον θάνατο των ίδιων της των παιδιών, βρήκε την πιο τραγική της έκφραση στο πρόσωπο της Μήδειας στην ομώνυμη τραγωδία του Ευριπίδη. Η σύζυγος του Ιάσονα, όταν μαθαίνει ότι ο άντρας της θα παντρευτεί μιαν άλλη, τον εκδικείται με τον πιο παράλογο και μαζί τον πιο αληθινό τρόπο, σκοτώνοντας τα δυο τους παιδιά. Έκτοτε μια τέτοια απάνθρωπη πράξη, ποτισμένη από ανάλογα παράφρονα κίνητρα, οδηγούν τη σκέψη στη Μήδεια και συνάπτουν μια εμφανή ή αφανή διακειμενική σχέση με το ευριπίδειο πρωτότυπο.\nΟ Ανδρέας Μήτσου ναι μεν χρησιμοποιεί αυτό το καλούπι, αλλά του δίνει μια εντελώς διαφορετική μορφή και το μυθιστορηματοποιεί με υλικά το συναίσθημα, τον έρωτα, αδιάφορο αν αυτός είναι ομόφυλος ή ετερόφυλος, και την εκδίκηση. Το τρίο που στήνει αποτελείται από τον πρώην ανθυπασπιστή της αστυνομίας Μπεκιάρη, την πανέμορφη ιατρό Ευτέρπη, την οποία αυτός έχει αγαπήσει, και την οικιακή της βοηθό Γκαλίνα, που κατάγεται, όπως κι η Μήδεια, από τα μέρη του Καυκάσου. Η τελευταία, προκειμένου να εξασφαλίσει πλήρη αφοσίωση από την αφεντικίνα κι ερωμένη της, δηλητηριάζει σταδιακά τον γιο της τελευταίας Ορέστη, με αποτέλεσμα να του προκαλέσει ανήκεστη διανοητική βλάβη.\nΤην ιστορία αφηγείται ο Μπεκιάρης στον συνάδελφό του κι αφηγητή της νουβέλας, τριάντα τόσα χρόνια μετά. Αυτός ο εγκιβωτισμός και το μυστήριο που περιβάλλει την εξιστόρηση δίνει αρχικά στο έργο χαρακτήρα αστυνομικού μυθιστορήματος, το οποίο συν τω χρόνω αποκτά διαστάσεις ήπιου ψυχολογικού θρίλερ. Τι είναι η ζήλια και πώς μπορεί να οδηγήσει σε ανίερες πράξεις; Είναι ο έρωτας ένα ένστικτο που λυσσομανά ανεξέλεγκτο και μεταστρέφει / διαστρέφει την ανθρώπινη ψυχή; Πόση ζωώδης δύναμη κρύβεται πίσω από αυτόν, όταν θεωρήσει ότι απειλείται η αποκλειστικότητά του, όχι μόνο από αντίζηλο εραστή αλλά και από την αφοσίωση του ερωμένου στο παιδί του;\nΑνάλογα ερωτήματα, σε άλλο σκηνικό και σε άλλο ύφος, θέτει και η Μαρία Τσιμά. Η θεατράνθρωπος και συγγραφέας γράφει μια νουβέλα που ταλαντεύεται ανάμεσα στη σχέση της ηρωίδας με τον άντρα της, με τον εραστή της και τέλος με τον ιερέα που συνέδραμε στο πένθος της. Κι ανάμεσα σ’ αυτές τις προσπάθειες να βρει τη συζυγική και τη σεξουαλική της ευτυχία, βιώνει την απώλεια του κοριτσιού της, καρπού με τον εραστή της· ο τελευταίος, παράφρων από την αδιαφορία της και την μονόπλευρη προσκόλλησή της στο παιδί τους, ρίχνει το αυτοκίνητο, στο οποίο επενέβαιναν κι οι τρεις, στη θάλασσα, με αποτέλεσμα να πνιγεί η μικρή κοπέλα. Έτσι, αυτός μπαίνει στη φυλακή κι η μάνα μένει πίσω, μόνη, σταυρωμένη στο πιο βαρύ πένθος και για χρόνια παραιτημένη από οποιαδήποτε χαρά.\nΠάνω σ’ αυτό το τραπέζιο διασταυρώνονται τα νήματα ποικίλων αισθημάτων και κοινωνικών αντιλήψεων. Καταρχάς, η γυναίκα ως ερωμένη και ως μάνα, αυτές οι δύο ασύμβατες και ασυμφιλίωτες πλευρές, που δεν μπορούν να ισορροπήσουν. Κι από εκεί ξεκινάνε παρακλάδια όπως ο γάμος κι οι ασφυκτικές συμβάσεις του, ειδικά στην επαρχία, η συζυγική απάθεια και η ειλωτεία στον ζυγό, η σεξουαλική διαφυγή, το πάθος που νικά τα πάντα, η αξεδίψαστη ορμή του σώματος… Ένζυμο-καταλύτης σε όλα αυτά είναι η μητρική συνείδηση, που βρίσκει στήριγμα στην ύπαρξη του παιδιού της και γι’ αυτό η μάνα θρηνεί αιώνια, όταν ο πατέρας χτυπήσει ακριβώς αυτή τη χορδή.\nΤο δίπολο έρωτας και εκδίκηση, πάθος και θάνατος, συναίσθημα και ένστικτο είναι μοχλός της λογοτεχνίας, αφού πάνω σ’ αυτό το εκκρεμές παίζονται οι ανθρώπινες σχέσεις και εκρήγνυνται τα αισθήματα. Η Μήδεια είναι ίσως η απόλυτη ενσάρκωση της μετατροπής του έρωτα σε μίσος και η εκδίκηση όχι στον ίδιο τον ένοχο, αλλά σε τρίτα πρόσωπα, κάτι που θα τα πληγώσει ακόμη περισσότερο. Η εκ Κολχίδος σύζυγος του Ιάσονα τον εκδικείται σκοτώνοντας τα κοινά τους παιδιά, με το να γίνει δηλαδή μητροκτόνος σε μια ακραία τραγική αποστροφή του μίσους. Η εκδίκηση με άλλα λόγια στρέφεται εναντίον του άλλου αλλά και εναντίον του ίδιου της του εαυτού, ξεσπώντας τη μανία της, αλλά και υφιστάμενη το πένθος που η ίδια προκάλεσε! Ανάλογο πάθος, σεξουαλικής φύσης, δείχνει η Μαρίνα στη Μεγάλη χίμαιρα του Μ. Καραγάτση, πάθος που παραγκωνίζει τη μητρική της συνείδηση, οδηγώντας στην παραμέλησή του το κορίτσι της στον θάνατο.\nΈτσι, η Μαρία Τσιμά συναιρεί σε ένα μικρό σχετικά κείμενο το δραματικό με το βίαιο, το συναισθηματικό με το παραμυθιακό, το χαμηλότονο με το οξύ. Μεταξύ του αργού ρυθμού της περαντζάδας στο Λιθόστρατο του Αργοστολίου και της ραγδαίας και σκληρής αφήγησης μερικών κατοπινών σκηνών, ο αναγνώστης πυρώνει και ψυχραίνεται σαν σίδερο το οποίο λόγω της αυξομείωσης της θερμοκρασίας θα σπάσει.\nΤόσο, λοιπόν, ο Ανδρέας Μήτσου όσο και η Μαρία Τσιμά πλάθουν από τον πηλό της εκδίκησης ερωτικά πάθη, αστυνομικά μυστήρια ή ψυχολογικά δρώμενα. Και οι δύο νουβέλες είναι γραμμένες θεατρικά, η μία πιο εξωστρεφώς, η άλλη πιο εσωστρεφώς, αλλά κι οι δυο ζωντανά και παραστατικά. Και στις δύο εμφιλοχωρεί η τραγωδία τόσο με τα συστατικά της όπως την ύβριν, όσο και με το πνεύμα της που φέρνει τον άνθρωπο μπροστά σε δυσθεώρητα ανθρώπινα δράματα.\nΜια συμφωνία για κρουστά, αυτοκίνητο και θάλασσα\nΤέσσερα τακούνια – μία μελωδία . Δύο ωραίες και περήφανες γυναίκες- μία συμφωνία. Περπατούν σε απόλυτο συγκερασμό προκαλώντας τον πόθο, τον φθόνο. Μάνα και κόρη ένα σώμα. Μέχρι την πρώτη παραφωνία. Τότε που το ήμισυ αποσκιρτά για το αμερικάνικο όνειρο. Μέχρι που το όνειρο αποδεικνύεται εφιάλτης. Κι ύστερα έρχεται ο έρωτας. Η σάρκα που ξεσκίζεται δίπλα στα σκουπίδια. Ο εραστής που μυρίζει ψάρια. Και το παιδί που γεννιέται. Και η πτώση.\nΗ πτώση δεν είναι τίποτε άλλο από τη συνηθισμένη διάθεση της μητέρας να παραδοθεί στο παιδί, να λησμονήσει τον εραστή, να απορρίψει τον πόθο, να υποτιμήσει το βλέμμα, να επισκιάσει ακόμη και τον ρόλο του πατέρα. Αποκλεισμένος εκείνος βουβαίνεται, εισχωρεί όλο και πιο βαθιά στην άβυσσο και τέλος εκδιώκεται με μια μανία μαινάδας από το σπίτι όταν παραβαίνει τα εσκαμμένα σε μια ύστατη προσπάθεια να προσεγγίσει το αντικείμενο του πόθου. Και η ακύρωση γίνεται πένθος και το πένθος οδηγεί στο έγκλημα για να οδηγήσει σε ένα άλλο πένθος απ’ όπου η κόρη δεν θα βγει ποτέ. Ούτε τα ιερά και τα όσια τη σώζουν, ούτε τα νεκραναστημένα αγάλματα, ούτε η διψασμένη σάρκα που ξεσκίζεται και ξεσκίζει. Τίποτε, παρά μόνον η άβυσσος. Το κλείσιμο του κύκλου.\nΧωρισμένο σε 33 κεφάλαια, σαν την ηλικία του Χριστού, με το πρώτο και το τελευταίο να φέρουν κατά το ήμισυ τον ίδιον τίτλο, το ευλαβικό και βλάσφημο αυτό βιβλίο είναι μια τραγωδία χωρίς βασιλιάδες και ήρωες, μια τραγωδία καθημερινών ανθρώπων, σε καμία περίπτωση όμως δράμα. Οι κώδικες είναι αντίστοιχοι, η καταπνιγμένη βία εκρήγνυται απότομα, η τελική απόφαση λαμβάνεται βουβά. Τέσσερα ηχηρά τακούνια που γίνονται έξι ακόμη πιο ηχηρά, που γίνονται δύο άηχα.\nΗ γραφή της κυρίας Τσιμά είναι άλλοτε στακάτη, άλλοτε ασθμαίνουσα, με κεφάλαια διαλόγων εξαιρετικής ελλειπτικότητας. Ο χρόνος που εκτυλίσσεται ανάμεσα στα κεφάλαια προσθέτει σε τραγικότητα και αφαιρεί σε περιγραφικότητα και γραμμικότητα. Η χρήση του παραμυθιού αποτελεί ένα επιπλέον δραματικό στοιχείο, το οποίο επανέρχεται στο τέλος μετά το «Καληνύχτα» που κλείνει την αφήγηση. Σαν ψυχή που πετά έξω από το σώμα-κείμενο.\nΟι ισχυρές εικόνες, το ηχητικό περιβάλλον, η οικονομία του λόγου και ο χειρισμός του χρόνου προδίδουν τις θεατρικές καταβολές της κυρίας Τσιμά. Όσο για το γλωσσικό της κριτήριο και την αίσθηση του ρυθμού, είναι μια απόλαυση στα αυτιά.\nΤο λιθόστρατο είναι ο δρόμος της παιδικής και της εφηβικής μου ηλικίας. Μια να πας μια να γυρίσεις. Μια περατζάδα στον χρόνο και στον τόπο. Μέσα από την ιστορία δύο γυναικών (μάνας και κόρης) «περπατώ» στο γνώριμο μονοπάτι που δεν είναι ένας τυχαίος δρόμος. Σε όλο του το μήκος διασταυρώνονται οι μικρές ζωές. Στα τακούνια που ακούγονται στο πλακόστρωτο (τάκα τουκ) ρυθμικά… ο ήχος γίνεται χρόνος. Που περνάει. Και η κόρη γεννάει ένα κορίτσι. Την όμορφη Ζωή – παιδί ενός μεγάλου έρωτα. Και τα βήματα της ζωής οδηγούν στη μεγάλη απώλεια. Τον πνιγμό του παιδιού. Πόσα βήματα έχει ο χαμός, ο σπαραγμός, η αντιδικία, η τρέλα, το πένθος μέχρι την αυτοκαταστροφή; 33 βήματα κάνει η Αγγελική Λοβέρδου –το άγαλμα του Φιλιππότη– για να μπει στην εκκλησία του Δραπάνου (του νεκροταφείου) και να γίνει θεατής του μεγάλου δράματος. Μια ωραία κοιμωμένη που πέθανε κι αυτή νέα και παρθένα.


Σοκαριστικό έγκλημα στην Αρτέμιδα: Τον σκότωσε με κλωτσιές επειδή του χρωστούσε 130 ευρώ! Σοκαριστικό έγκλημα στην Αρτέμιδα: Τον σκότωσε με κλωτσιές επειδή του χρωστούσε 130 ευρώ! | Epirusblog.gr | Ιωάννινα Ήπειρος Ελλάδα\nΣοκάρουν οι λεπτομέρειες της ανθρωποκτονίας που διαπράχθηκε στις 10 Μαΐου, στην Αρτέμιδα, με θύτη έναν 34χρονο Αλβανό και θύμα έναν 65χρονο ομοεθνή του.\nΗ υπόθεση εξιχνιάστηκε από το Τμήμα Εγκλημάτων κατά Ζωής και Προσωπικής Ελευθερίας της Διεύθυνσης Ασφάλειας Αττικής. Σύμφωνα με την ΕΛ.ΑΣ, το θύμα διαπληκτίστηκε με τον δράστη, σε προαύλιο χώρο διώροφης οικίας στην Αρτέμιδα.\nΑποτέλεσμα του επεισοδίου ήταν ο βαρύτατος τραυματισμός του 65χρονου, ο οποίος διακομίστηκε με ασθενοφόρο σε νοσοκομείο, όπου διαπιστώθηκε ο θάνατός του.\nΤον σκότωσε με κλωτσιές για 130 ευρώ\nΣύμφωνα με πληροφορίες, ο 65χρονος γρονθοκοπήθηκε από τον κατηγορούμενο κι όταν έπεσε στο έδαφος, ο 34χρονος δράστης τον κλώτσησε στο κεφάλι και το θώρακα σε σημείο που να τον τραυματίσει θανάσιμα.\nΩς κίνητρο του εγκλήματος φέρονται προσωπικές και οικονομικές διαφορές, που είχαν ο κατηγορούμενος με το θύμα. Σύμφωνα με τις πληροφορίες, ο 65χρονος τού χρωστούσε μόλις 130 ευρώ.\nΟ δράστης φέρεται να υποστήριξε στους αστυνομικούς ότι ήθελε τα χρήματα για να γεννήσει η γυναίκα του. Για την υπόθεση σχηματίσθηκε δικογραφία, ενώ ο 34χρονος συνελήφθη και αναμένεται να οδηγηθεί στον Εισαγγελέα.